Elkarretaratzea eginen dute eguerdian Iruñean, erasorik gabeko bestak eskatzeko

Iruñeko Udaletxeko plazan eginen dute elkarretaratzea, 12:00etan. Antolatzaileek herritarrak eta hedabideak deitu dituzte parte hartzera. Berdintasunaren aldeko aldarria zabaldu nahi dute sanferminetarako, eta eraso sexistarik gabeko bestak eskatu. Hiru hilabete falta dira, oraindik, sanferminak hasteko, baina Iruñeko besten inguruko jarrera sexistak salatu dituzte jada. Iruñeko Peñen Federazioak salatu du, adibidez, hainbat enpresak sanferminetara joatera deitzeko egindako iragarkiek irudi sexistak erabiltzen dituztela. Esku hartzeko eskatu dio Iruñeko Udalari. Atzo, auzi horri buruz galdetuta, Fermin Alonso Kultura zinegotziak ez zuen adierazpenik egin nahi izan.

Iruñeko Emakumearen Udal Kontseiluak eta Sanferminak Berdintasunean taldeak, peñek bezala, gogor kritikatu eta salatu dute iragarki sexisten erabilera. Talde horiek neurriak eskatu dituzte halako iragarkien aurka egiteko, bertan behera utz ditzaten. Emakumeek bestak berdintasunean gozatzeko eskubidea dutela nabarmendu dute, eta halako iragarkiek eraso sexistak gertatzeko arriskua areagotu egiten dutela erantsi dute.


Esker oneko ekitaldi hunkigarria egin diete Karitateko alabei

Oñatiko parrokia lepo bete da mojei San Martin nagusien egoitzan egindako lana dela eta eskerrak emateko. Mojek "erakutsitako babesa eta maitasuna" eskertu dute, doinuz, dantzaz, bertsoz eta sorpresaz betetako ekitaldian.

Meza nagusia ere, Karitateko alabei eskerrak emateko aprobetxatu du Joxan Larrañaga Oñatiko parrokoak. Oñatz Dantza Taldeko kideek ere dantza bat eskaini diete mojei, Txistularien Udal-Bandaren laguntzarekin, eta meza bukatu ostean hasi dira, abesbatzek eskaini dizkieten doinuak. Aurretik, Txinparta Bertsolari Elkartekoek bertso bana eskaini diete, "Oñatin maitatuak eta gogoratuak" izango direla" azpimarratuz.

Udal-Musika bandak, Parrokiako koruak, Oñati Abesbatzak, Jose de Azpiazu Musika Eskolako kideek, Ganbara Abesbatzak eta Pake Lekuko Aloña abesbatzak kantu bana eskaini dizkiete ondoren, eta Mikel Biain alkateak opari bat eskaini dio Alaba Nagusiari, Oñatiko herriaren izenean. San Martin egoitzan urteetan bazkide izan diren batzuek ere, opariak eskaini dizkiete mojei. Katekesiko gazteek lore-sorta bana banatu dizkiete ostean, eta ekitaldiari bukaera emateko, Olaitturrik Leonard Cohen-en Aleluia abesti ospetsua, ekitaldirako moldatua, eskaini die.

'Karitateko alabei esker onez' liburua

Gainera, atzo, zapatua, Iñaxio Irizarrek idatzi duen liburua aurkeztu zuten San Martin egoitzan, eta gaur salgai jarri dute parrokian. Liburuan, Karitateko alabek Oñatin egin dituzten urteetako lana laburbildu du Irizarrek.


Aipamen berezia jaso dute Maider Gaztañaga ordiziarrak eta Igor Larrea legorretarrak Gipuzkoa Kirolak sariketan

Maider Gaztañaga Ikerne Badiola diputatuaren eskutik oroigarria jasotzen.

Atzo egin zuten Orona Fundazioaren egoitzan Gipuzkoako Aldundiak sustatutako Gipuzkoa Kirolak sariketaren ekitaldi nagusia. Bertan izan ziren sari hori jasotzeko izendatutako 30 izengaiak. Guztien kirol merezimendua goraipatzeaz gain, zenbait kirolariri omenaldia egin zieten. Tartean ziren Maider Gaztañaga triatloilari ordiziarra eta Igor Larrea plater tiratzaile legorretarra. Sari nagusia, Bera Bera eskubaloi taldeak jaso zuen aurten berriro lortu baitu Liga, Kopa eta Superkopa.

Triatloi probetan punta puntan ibili da Maider Gaztañaga aurtengo denboraldian. Hala, Bilbao Triathloneko txapeldun izan da; Zarauzko Triathloieko txapeldunorde eta Euskadiko txapelduna distantzia olinpikoan; Donostiako Nazioarteko Triatloia-Memorial Onditz proban hirugarren postuan sailkatu zen. Reinosan berriz, Neguko Triatloieko Espainiako txapeldun titulua lortu zuen.

Igor Larrea legorretarrari dagokionez, txapeldun izan da Gipuzkoako Compak Sporting Txapelketan, Euskadiko Compak Sporting Txapelketak eta Espainiako XVII. Compak Sporting Txapelketan.

Hainbat goierritar izendatuen artean

Gipuzkoa Kirolak sariketarako hainbat goierritar izan dira izendatuen artean. Xabier Gorospe aramarra, esate baterako, Espainiako Nazioarteko Irekiko txapelduna izan dena, 18 urtez azpikoetan. Xepeiño Agirre segurarra ere bai, azken hamarkadetan izan den txapeldunik handienetakoa. Espainia, Euskal Herria eta Gipuzkoa mailan txapelketa guztiak irabazi ditu. Gaur egin hiru bolatokiren mantenuaz arduartzen da Gipuzkoako Bola eta Toka Federazioak antolatzen dituen txapelketetan. Izendatua izan da Aritz Egea urretxuarra ere, Mendiko Lasterketetako Munduko Kopan laugarren izan dena.


Urrats bat gehiago integrazioaren bidean

Elbarritu fisiko eta psikikoen gizarteratzean egiten duten lanari jarraiki, Dardo Tirada Soziala izan zen herenegun Also tabernan Jalgune Elkarteak antolatuta. Hogei eta hamar partehartzaile elkartu ziren eta bikoteka, nork punteria hobea izan neurtu zuten.

Halakoetan garaipena gutxienekoa den arren, Xabik eta Iñakik erakutsi zutela trebezia onena esan behar da baina benetan azpimarratzekoa, guztiek arratsalde ederra pasa zutela eta integrazioaren bidean urrats berri bat eman zutela.

Atzokoa amaituta, lanean dihardute Jalguneko begiraleek eta abenduaren 3an ospatuko den Adimen Urritasuna duten pertsonen egunerako ekintzak antolatzen ari direla aurreratu digute.•


Ostegunean bukatuko da Gaztea Dantzan lehiaketan parte hartzeko epea

Azaroaren 16an ekingo diogu bozketa-faseari. Guztira, 4.000 euro inguru banatuko ditugu saritan. Irabazlea azaroaren 23an jakinaraziko dugu.

Urriaren 10ean Gaztea Dantzanen parte hartzeko epea zabaldu genuenetik, etengabe gabiltza entzuleen eta irakurleen koreografiak jasotzen, eta dagoeneko asko dira aipatu lehiaketaren web berezian ikusgai dituzuen bideoak.

Hirugarren edizio honetan, parte hartze zabala izaten ari gara. Dantzari profesionalak bilatzen ez ditugun arren, gerria oso ongi mugitzen duten dantzariak aurkeztu dira.

Parte hartzeko epea, ostera, bukatzear da. Izan ere, bihar jasoko ditugu azken koreografiak, eta ordutik aurrera itxita egongo da bideoak bidaltzeko epea.

Hala, azaroaren 16an, bozketa-faseari ekingo diogu, eta gustukoen duzuen koreografiari eman ahal izango diozue botoa sei egunez (azaroaren 22ra arte).

Azkenik, irabazlea azaroaren 23an jakinaraziko dugu, 'Dida' saioan.

Sariak

Guztira, 4.000 euro inguru banatuko ditugu saritan. Batetik, Entzulearen Saria eskuratzen duenak 1.000 euro jasoko ditu; bigarren sailkatuak, 500 euro, eta hirugarrenak, 300 euro. Bestetik, Epaimahaiaren Sariak 1.000 euro emango dizkio taldean egindako dantzaldi onenari; 500 euro, bikote edo bakarlari hoberenari; eta beste 500 euro, bideo onenari.

Oinarriak

Gaztea Dantzanen parte hartu ahal izateko, zenbait baldintza bete behar dira. Hemen kontsulta ditzakezue oinarriak.


Herri hezkuntza helburu

Baigorriko Unibertsitate Herrikoiak ‘Erresistentzian diren lurraldeak’ deitu bi egun antolatu ditu astelehen eta astearterako. Yannis Youlountas film egile greziarra bi filmekin dator

Yannis eta Maud Youlountas errezibituko ditu uztailaren 11n Baigorriko Euskal Herriko Unibertsitate Herrikoiak. EHZ jaialdiak urte hastapenean egin zuen gisan Atalante zinema gelarekin, Borrokatzen naizelako, banaiz filma erakutsiko du; baita ere Youlountasen aitzinekoa: Esklabo bezala ez gaitezen gehiago bizi. Bi eguneko film proiekzio eta eztabaida aldia Erresistentzian diren lurraldeak deitu dute.

Astearte arratsean, Francois Ruffinen Merci Patron erakutsiko da lehenik, eta, ondotik, Françoise Davissek Aulnay-Sous-Boiseko (Seine-Saint-Denis departamendua) PSA auto fabrikako langileek eraman zuten greba luzeaz egin duen Comme des lions. Davisse bera hor izanen da filma ondoko eztabaidarako.

Duela sei urte sortu zen Baigorrin Unibertsitate Herrikoia (UH) eta azken bi urte hauetan indar hartu du, besteak beste bi langile izanik egituran gertakarien antolatzeko. Gauza franko egin ditu aurten berean. Kide talde iraunkorrak baditu, hala nola Prentsa Kluba negu eta udaberrian bildu dena zenbait aldiz eztabaidatzeko: migratzaileen harrera eta asilo eskubideaz, komunikabide nagusien eta boterearen arteko harremanaz… Aktualitateak ekarri gaiak izan dituzte aztergai, betiere, aditu batekin.

Arkeo-kafeak ere egiten ditu. Izenak dioen bezala, arkeologia du oinarri, baina oraingo gizarteaz gogoetatzeko tresna gisa. Arkeologiak ekarri jakitateak baliatuz hausnargai gisa, adibidez, berdintasunik ezaren sortzeaz edo nola ekoizpen ekonomia batera iragateak gizarte harreman eta irudimenak aldatu dituen gogoetatu zuten azken aldian.

Maiatzean, Bilakaeraren topaketak gertakari nagusia antolatu zuen UHk. Unibertsitarioak, idazleak eta gaietan adituak gomitatuz, honelako gaiak landu zituzten: industria eta finantza lobby-ak, nortasun eta kulturak, Euskal Herriko bake prozesua eta gero politikoa, ekologia, gizarte irudimen berri baten beharra…

Pablo Martikorena doktorea da arkeologian. Tolosako Unibertsitateko (Okzitania) laborategi batekin lan egiten du ikerketa sailean. Baina Baigorriko UHko zuzendari eta langilea ere bada. Herritarren artean zutik eman asmo horren izpiritua esplikatu du: “Herri hezkuntzaren filosofian gara. Jakintzen gurutzatzea bilatzen dugu, jakintza alternatiboen hedapena”. Horretarako, funtsezkoa zaie unibertsitateko ezagutzen baliatzea, herriko jendeak egun guziko bizian bildu esperientziekin batean: “Jakintza hotzak deitzen diren ezagutza akademikoak eta jakintza beroak, egunerokotik datozenak”.

Erakunde publiko zenbaitekin partaidetzak baditu UHk, diruz lagundua ere bada. Horiek horrela, gaur egungo gizarte ereduko ezaugarri franko dudan ezartzen dituzten hausnarketak eraman nahi ditu: “Ezin uka unibertsitate herrikoiak helburutzat daukala munduaren aldatzean parte hartzea. Kritika eta begiratze soilean ez mugaturik egoteko. Bada une bat ekintzan izan behar baita ere. Gizartea aldatu nahi badugu, ez da gaur egun dagoen bezala uzteko”. Helburu horren erakusle dauzka Martikorenak astelehen eta astearteko gaualdiak: “Hori dugu eginen Yannis Youlountasekin. Aztertu gauzak nola egiten dituzten Grezian, nola plantan ematen dituzten gizarte zentro, osasun etxe autokudeatuak; nola ibilarazten den beste modu batez gizarte bat, talde bat”.

Ez zen baitezpada ildo horretatik hasi UH abiatu zelarik. Azken bi urte hauetan garatuz joan den irizpidea da. “Lehen baino gehiago ausartzen gara gauza batzuen egitera. Pentsamendu erradikalagoaren erakustera ausartzen gara. Uste dut gizartearen bilakaerari lotua den aldaketa dela, baita tokiko elkarte bizian lortu dugun lekuari ere”.

Baditu usaiako jarraitzaileak Baigorrin berean, baina mota desberdineko ekitaldiak antolatuta publiko zabala hurbilarazi du. Jende orotarik heldu dela dio zuzendariak: “Landu gaien arabera desberdina da. Prentsa Kluba eta Arkeo-kafeekin bada usaiako multzo bat, tokikoa, jarraitzen duena. Udako programazioarekin, eremu zabalagoa hunkitzen dugu, baita pasaiako jendea ere. Zinemarekin jende gazteagoa baita”. Oro har hirurehun bat jendek segitzen dute UHk argitaratu berripapera.

Baigorriko beste elkarteekin batean, Bil Etxea zinema gelaren berpizten parte hartzen dute. “Zinemarena Baigorriko animazio batzordearen xedea da. Herriko elkarte guzien federazio baten gisan osatu da. Helburua zen zinema proiektu baten berpiztea. Elkarte bakoitzak proposa dezake zinema mota bat. Basaizeak, eman dezagun, euskal filmak proposatzen ditu. Jean Pierre Massias unibertsitate irakasleak dokumental jaialdi bat antolatzen du justizia trantsizionalaren inguruan beti ?aurten, Gerla eta emazteak du gaia, uztailaren 3tik 9ra, Emazteen Gerla dokumentalen festibalak?. Gu gehiago zineklub sozial batean gara; euskarri interesgarria da eztabaida baten abiatzeko”.

Erresistentziak aztergai

Erran bezala, Erresistentzian diren lurraldeak deitu bi egun antolatu ditu UHk uztailaren 11n eta 12an, heldu diren astelehen eta asteartean.

“Erresistentzia egiteko, beste modu batez bizitzeko, elkarbizitzarako beste mota bateko dinamikak nola eraiki daitezkeen aztertzeko”. Yannis Youlountasen bi filmak erakutsiko dituzte, beraz: Esklabo bezala ez gaitezen gehiago bizi eta Borrokatzen naizelako, banaiz. Bi filmen artean solas labur bat izanen da, eta afari partekatua. Biharamunean, berdin, Merci Patron eta Comme des lions filmekin.

Behin izan ez bada, frantsesez egiten ditu bere jardunak oro Baigorriko Unibertsitate Herrikoiak. “Egin izan dugu euskaraz. Bakan, egia da, ez baitugu ahalik egiteko. Aztertzen ditugun gaietan hizlari euskaldunen aurkitzea zaila da, eta euskaldunak aurkitzen ditugularik ere, zaila. Eman dezagun, Eguzki Urteaga etorri zen mintzatzera, eta nahiago izan zuen frantsesez egin. Haren hautua izan zen, baitzekien ere entzuleen gehiengoa aiseago ari zela frantsesez”.

Kostuaren arrazoia ematen du Martikorenak euskararen erabiltzeko zailtasunetan. Itzultzaile bat behar balitz aldiro, kostu inportantea balitzatekeela, gela alokatze eta beste gastuen gain. “Gure ikusmoldea Glissant edo Chamoiseau pentsalariek dutenetik hurbil da hizkuntza guzientzat oro har. Eleaniztuna izan daiteke baina irudimena hizkuntza bakarrean izan, eta hizkuntza bakarra hitz egin daiteke baina irudimen eleaniztuna izan”. Baina, frantsesez kasik beti. Ez dute deus, haatik, euskaraz egitearen kontra; “anitzek oharra egiten digute, baina nehork ez digu aterabiderik proposatzen”. Ahal eskasa dutela poxelu.

Antolatu jardunaldiez informazioak oro: http://www.uppaysbasque.com/


Lekuko

Hamazazpigarren Korrikak iparraldea zein ederki zeharkatu duen ikusi dugu lanera joan aitzin, obra izugarria egin duten Kanaldudeko erreportailari ausarten bideoei esker. Gauak. Egunak. Makadam disdaitsuak. Lainoak. Irriak. Lekukoaren eramatea ardura handia zen askorentzat. Elkarrizketen bidez Saratik Hendaiarako ipularretako euskararen egoera aipatu da eta hobera doala ondoriozta daiteke, duela hamarkada bi irabazia ez zen sendimendu eta atxikimendu mailan bederen. Irudiak iltzatu zaizkigu burumuinetan: Sarako plazara heltzea, apirilako euria, Miarritzeko karrikak, Baionako ziunta eroa, adineko hats hantuak, Bezkoitzeko gazteak, Hazparneko ilunpea, isilak eta kalakariak, Arberua, Baigura, Donapaleu, Maule eta Garaziko ikastoletako haurren abilezia bozkariotsua, Larzabaleko kolegiokoena halaber, presoak etxera banderolak, Oskaxeko hezetasun goiztiarra, argi urrakoan alferrak, langileak, laborariak, Baigorri, Itsasu, Azkaine, ezezagun oldeak eta azkenik Hendaia. Itxura guztiekin agian, urte hondarrerako, Kanaldudekoek DVD bat plazaratuko digute, kanpoan dauzkagun haurrideekin euskaldun izatearen plazera, Leizarragak lerrakeenez partekatu dezaguntzat.

Post Corrica Vasconum Irus.


Baztan futbol taldearen porrot berri bat

Murchanteren zelaian, aurkari zuzen baten aurka, galdu egin dute baztandarrek (3-0). Asier Lizartzaren kronika.


Basque culinary center

Aste honetan inauguratu dute Donostian, Miramonen, BCC Basque Culinary Center, goi-mailako sukaldaritza ikasketak eskainiko dituen lehen unibertsitatea. Juan Mari Arzak, Pedro Subijana, Andoni Luis Aduriz, Hilario Arbelaitz, Eneko Atxa eta Martin Berasategi sukaldariak izan ziren ekitaldian. Iosu Larrinaga soziologoak honen inguruko burutazio interesgarriak eskeini dizkigu munduan elikagaien banaketarekin lotuta.

argazkia: BCC


Berdintasunaren gainean hitzaldia izango da gaur gaztetxean

Berdintasuna gizonezkoen azalea jarrita

aztertzeko aukera izango da, 18:30etik aurrera Ongiz Berdintasuna

taldeko kide baten eskutik.


Eskolatik Plazara 2017, ALBEkumeen bertso bidaia!

Eskolatik plazara bide luzea dago, eta ALBEkumeek tipi-tapaka egin ohi dute bidaia hori, hareatzan jaiotzen diren dortokakumeek itsasorainokoa egiten duten antzera. Maiatzaren 30ean indar erakustaldia egingo dute ALBEko ume-gaztetxo-gazteek Areetako Andres Isasi musika eskolan. Maialen Lujanbio eta Inazio Vidal izango dituzte bidelagun.

www.albe.eus


Jean-Baptiste Coyos euskaltzain oso izendatu du Euskaltzaindiak

Izenpen honekin batera, Euskaltzaindiak 2.356.777 euroko laguntza jasoko duela ezagutzera eman dute gaur. Gainera, Hiztegi Batuaren edizio berria kaleratu du erakundeak.

Jean-Baptiste Coyos euskaltzain oso izendatu du Euskaltzaindiak eta Jean-Louis Davant euskaltzain emeritu izatearen ondorioz sortutako hutsunea beteko du. Jean Haritschelhar, Jean-Louis Davant, Txomin Peillen eta Andres Urrutia euskaltzain osoek proposatu zuten eta duen gehiengo osoa lortu ondoren euskaltzain oso izendatua izan da.

Jean-Baptiste Coyos Etxebarne Maulen (Zuberoa) jaio zen 1952an. Hizkuntzalaritza Orokorreko doktorea da (1998, René Descartes Unibertsitatean, Description du parler basque souletin des Arbailles - Étude de l’ergativité izeneko tesiarekin).1999tik 2003ra hizkuntza politikarako karguduna izan zen Pirinio Atlantikoetako Kontseilu Orokorrean eta ikerketa karguduna Baionako Iker Zentroan, 2004tik 2006ra.

2006an euskaltzain urgazle izendatu zuen Euskaltzaindiak. Akademiaren Sustapen batzordeko kidea da. Besteren artean, Politique linguistique Langue basque et langue occitane du Béarn et de Gascogne eta Xiberotarra zuberera, le dialecte basque souletin liburuak idatzi ditu. Gainera, hizkuntzalaritza eta soziolinguistikako alorretako artikulu askoren egilea da.

Aurrekontu ekonomikoa

Eusko Jaurlaritzak eta hiru Foru Aldundiek Euskaltzaindiari eskainiko dioten laguntza ekonomikoa zehaztu dute ostegun honetan. Eusko Jaurlaritzaren eta Bizkaiko, Arabako eta Gipuzkoako Aldundien arteko hitzarmenaren arabera, 2.356.777 euro jasoko ditu Euskaltzaindiak. Zehazki, 1.664.427 euro emango dizkio Eusko Jaurlaritzak; 100.000 euro Arabako Aldundiak, 350.000 euros bizkaitarrak eta 242.350 euro Gipuzkoakoak. Datozen lau urteetako erakundea arautzeko nahiz kontsulten, ikerkuntzen eta euskeraren hedapen sozialaren lanak finantzatuko dute aurrekontu honekin.

Hiztegi Batuaren 3. edizioa

Era berean, Hiztegi Batuaren paperezko edizio berria aurkeztu du Euskaltzaindiak. Elkar argitaletxearekin batera kaleratu duen edizio honek 36.016 sarrera eta 6.052 azpisarrera ditu. Duela bi urte publikaturiko azkenarekin alderatuta, Hiztegi Batua % 29,6 hazi da sarreratan eta % 45,3 azpisarreratan. Gainera, Euskaltzaindiak sarean ere eskura jarri du edizio berri hau.

2000. urtean amaitu zuen Euskaltzaindiak Hiztegi Batuaren lehenengo itzulia. Bertan, forma erabilienak edota hedatuenak jaso ziren: 22.736 hitz onartu ziren guztira eta liburu bakarrean argitaratu zuten. Kaleratu berri dutena Hiztegi Batuaren 3. argitalpena dugu.


Jon Barriola (Ademgi): "Gaixotasuna ezagunagoa izateak gaixoen gizarte integrazioa asko ahalbidetzen du"

Ademgi Gipuzkoako Esklerosi Anizkoitzaren Elkarteak antolatuta, Porrotx eta Porrotxinen ikuskizuna ikusteko aukera izango da igandean, 11:00etan eta 12:30ean, Errenteria Hiria Kulturgunean. Jasotako diruarekin gaixoentzako errehabilitazio zerbitzua finantzatuko dute. Sarrerak dagoeneko salgai daude Xenpelar kultur dendan eta Errenteria Hiria Kulturgunean. Jon Barriola (Errenteria-Orereta, 1981) Ademgiko gizarte langileak eman ditu xehetasun gehiago.

Zer nolako ekitaldia egingo duzue larunbatean?

Aurten ekitaldi txikiagoa egingo dugu. Aurreko urteetan kiroldegian egin izan da, saio handia, baina aurten zerbait ezberdina egin nahi genuen. Porrotx eta Porrotxinen emanaldia izango da, benefikoa, eta bi saio egingo dituzte: lehenengoa 11:00etan, eta bigarrena, 12:30ean.

Saio berezia izango da. Truku batzuk egingo dituzte, eta dantzak eta abestiak ere izango dira. Horrez gain, Aquarimerako, Txiki Kaiarako, Donostiako izotz jauregirako sarrerak lortu ditugu, eta Pirritx eta Porrotxen DVD batzuk. Zozketa txiki bat egingo dugu, zerbait berezia egiteagatik sarrera ordaintzearekin batera. Bost euro dira, eta garaia kontuan izanda, batzuei asko irudituko zaie, baina elkartea laguntzeko izango da.

Ekitaldi horren helburua zein izango da?

Ademgi elkarteak eskaintzen duen errehabilitazio zerbitzua finantzatzen laguntzea. Esklerosi anizkoitza gaixotasun neurologiko eta degeneratiboa da, eta frogatuta dago errehabilitazio jarrai batekin pertsona horien garapena eta autonomia luzatu egiten dela. Guk elkarte bezala zerbitzu hori eskaintzen dugu, bai esklerosi anizkoitza duten gaixoei, baita beste gaixotasun neurologiko edo neuromuskularrak dituztenei ere.

Zenbait gaixori ematen diezue errehabilitazio zerbitzua?

Astean ehun errehabilitazio saio ematen ditugu. Ehun sesio horietako batzuk pertsona berberek jasotzen dituzte: batzuk fisioterapia bi sesio jasotzen dituzte, beste batzuek psikologia zerbitzua… Gaixotasun honek eragin dezake alor askotan. Azken finean, nerbio sistema zentralaren gaixotasun bat da, eta alor asko kaltetu daitezke.

Gaixoak Donostia Ospitaleko datuak jasota, diagnostikatuta daude 650 bat lagun Gipuzkoan. Guregana denak ez dira iristen, eta guk edukiko ditugu 350 bat bazkide, eta gaixoak izango dira gehiengoa, 200 bat.

650 lagun daude diagnostikatuta Gipuzkoan: guk 350 bat bazkide ditugu, eta gaixoak dira gehiengoa, 200 bat”

Non ematen duzue errehabilitazio zerbitzu hori?

Donostian daukagu zentroa, Intxaurrondo auzoan (Zarategi pasealekua 68 atzealdea). Zerbitzua Gipuzkoa mailan eskaintzen dugu. Horrez gain, Osakidetzarekin hitzarmen bat sinatua daukagu, eta horren arabera, doako anbulantzia zerbitzua daukagu. Beraz, bazkideek aukera daukate euren etxeetatik gure zentrora etortzea anbulantzian, eta dohainik.

Zenbat lagun ari zarete lanean?

Hamar lagun gara. Ni neu gizarte langilea, psikologia zerbitzua, logopedia zerbitzua, fisioterapia zerbitzua… Gero, neuropsikologia eta lan terapia genituen. Baina azken aldian, murrizketekin, bi profesional horien lan kontratuak bertan behera utzi behar izan ditugu. Laguntza publikoen bidez bizi gara gu, eta murrizketak izaterako garaian bi zerbitzu horiek bertan behera geratu zaizkigu.

Esklerosi anizkoitza gaixotasun degeneratiboa da, baina zein sintoma ditu?

Sintomatologia nahiko anitza da. Azkenean nerbio sistema zentralaren gaitza da. Zer gertatzen da? Guk beti parekatzen dugu elektrizitateko kableekin. Kable elektriko horren kanpoko plastikoa zartatzen bada, irekitzen bada, esklerosi bat gertatzen bada, nerbio horietara informazioa ez da ondo heltzen, edota motelduta heltzen da. Hori nerbio sistemara eramanez gero, guk besoari puntzio bat eginez gero, informazioa ondo iristen ez denez, mugimendu hori edo motel egiten da edo ez da mugitzen.

Hori batez ere gazteei eragiten die?

18 eta 25 urte artean diagnostikatzen da. Azkenean pertsona bakoitza mundu bat da eta pertsona bakoitzari ezberdin eragiten dio, baina oro har, nahiz eta oso goiz hasi gaixotasunarekin ez dute agian gure beharra edo ez da gehiegi manifestatzen urte batzuk igaro arte. Eta gero bakoitzari ezberdin eragiten dio. Batzuei nahiko azkar hedatzen zaie, eta bat-batean ezin dute ibili edo besoak ez dituzte sentitzen edo neurologikoki memoria kaltetua nabaritzen da. Beste batzuk daramatzate 30 urte gaixotasunarekin, eta defizitak eduki arren, bizitza “normal” bat egin dezakete.

Gaixo baten bizi kalitatea nolakoa izaten da?

Ez dago sendabiderik. Gaixotasun hori tarteka agertzen da normalean, edo progresiboa bada, pixkanaka-pixkanaka okertzen joaten zara. Beraz, brote edo agerraldi bat ematen dizunean, sintomatologia bat nabaritzen duzu: ikusmen bikoitza daukazu, eskuak txingurritu egiten zaizkizu eta ez dituzu nabaritzen, edo hankak… Horrelako agerraldi bat ematen denean, dagoen medikazioak laguntzen du agerraldi hori ez ematen edo ematen bada, leunagoa izaten. Gero, botika horien bitartez lortzen da agerraldi horien errekuperazioa hobea izaten. Normalean, agerraldi bat ematen badizu, gaizki zaude sintomatologia horiekin, gero garunean inflamazio batzuk gertatzen direnez, gerta daiteke inflamazioa jaisteko orduan, zu errekuperatzea zerbait. Adibidez, eskua lokartzen bazaizu, daukazu agian guztiz errekuperatzea eskua, edo beste sintomaren bat geratzea eskuan. Orduan, medikamentua saiatzen dena da gaixotasuna edo gaixotasunaren eboluzioa gelditzen, edo agerraldiak egoten direnean, errekuperazioa hobea izatea.

Gaixotasuna tarteka agertzen da normalean, edo progresiboa bada, pixkanaka okertzen joaten zara”

Udaran ere Busti zaitez deitzen den kanpaina egiten duzue. Aurten ere egitekoak zarete?

Azkenean gure kanpainarik garrantzitsuena da. Konturatzen ari gara jende askorengana iristen ari garela, eta jende asko sentsibilizatzen ari garela. Aurten uztailaren 14ean izango da, igandearekin. Oker ez banabil, hamalau herrik parte hartuko dute aurten ere. Azkenean, kanpaina horrekin lortu duguna da jendea mobilizatzea eta sentsibilizatzea. Urtetik urtera gaixotasuna ezagunagoa da. Horrek asko laguntzen die gaixotasuna jasaten dutenei, haien gizarte integrazioa asko ahalbidetzen baitu.

Sentsibilizazio kanpainarekin lotuta, merchandising produktuak edukitzen ditugu salgai elkartea diruz laguntzeko eta errehabilitazio zerbitzua mantentzen jarraitzeko. Aldundi eta udaletxe batzuen laguntza badaukagu, baina laguntza gehiago behar dugu.


Gaur musika jartzaileak Itxaskin

Gaur Dreadrive taldeko bi musika jartzaile donostiar izango dira Itxaski tabernan musika jartzen. Roots Uk, Dub eta Step estiloko musika jarriko dute. 20:00etatik aurrrera izango da dantzateko aukera.


Klima aldaketaren aurka konpromisoak hartu ditu Ataunek

ATAUN // Irailaren 26an egindako osoko bilkuran, Ataungo Udalak hainbat konpromiso hartu zituen klima aldaketaren aurkako borrokan jarduteko, udalbatzak ahobatez onetsita. Mozio bat onartu zuten, eta gorakoko instituzioei bideratuko die. «Larrialdi klimatiko egoera» deklaratu du Ataungo Udalak.


Ekialdeko Barrutiko Batzarrerako hauteskundeetarako hautagaitzen zerrendak argitaratu dira


Fabian Laespada gonbidatu, 'Egun On Euskadi'n eta 'ETB Hoy'n

Karlos Perez Armiño EHUko irakaslea ere elkarrizketatuko dute ETB2ko albistegian.

Fabian Laespada Bakearen Aldeko Koordinakundeko koordinatzailea elkarrizketatuko dute ostiralean ETB1eko 'Egun On Euskadi' eta ETB2ko 'ETB Hoy' saioetan Estepan Aldamiz-Etxebarriak eta Olaia Urtiagak.

Bestalde, 'ETB Hoy' saioaren barruan Vanessa Sanchezek gidatzen duen elkarrizketa tartean Karlos Perez Armiño EHUko Nazioarteko Harremanen irakaslea izango da gonbidatua. Maiatzaren 25ean ospatuko den Africaren Eguna izango dute hizpide.

Amaitzeko, Adela Gonzalezek gidatutako solas-tartea zabalduko dute, gaurkotasuna aztertzeko. Javier Vizcaino, Marisa Guerrero, Eva Domaika eta Jakes Goikoetxea kazetariak izango ditu lagun.


Aitor Olaziregi Espainiako Txapelketetan euskal selekzioarekin


'Itzuli' itzultzaile neuronalaren telefonorako bertsioa aurkeztu dute

Android eta iOS sistemetarako bertsioak ditu, euskaratik gaztelerara eta alderantziz itzultzen du, eta testu idatziarekin zein ahotsarekin dabil.

Duela bi hilabete aurkeztu zuten Itzuli itzultzaile neuronalaren Interneteko bertsioa. Gaur goizean, berriz, hurrengo urratsa erakutsi dute Donostian: giza burmuinaren ahalmena imitatzen duen itzultzailearen telefonorako bertsioa.

Bingen Zupiria Jaurlaritzako Kultura eta Hizkuntza Politikako sailburuak eta Xabier Arrieta Informatika eta Telekomunikazio zuzendariak aurkeztu dute aplikazioa. Esan dutenez, weberako bertsioak arrakasta handia izan du: egunero 50.000 itzulpen egiteko eskatzen dizkiote, eta azken hilabetean milioi bat itzulpen egin ditu.

«Bi hizkuntzak beren eguneroko bizitzan erabiltzen dituztenei tresna berritzaile eta eraginkor bat eskaintzea» izan da helburua, Zupiriak esan duenez. «Itzuli-ren web bertsioaren datuek erakutsi digute bi hizkuntzetan bizi diren milaka lagunentzat baliagarritasun handiko tresna dela». Edonola ere, batez ere gazteen artean telefonoaren erabilerak ordenagailuari aurrea hartu diola iritzita, «uste genuen zerbitzua app baten bidez ere eskaini behar zela».

Android eta iOS sistema eragileetarako bertsioak ditu Itzuli-k. Ordenagailurako bertsioak bezala, euskaratik gaztelaniara eta alderantziz itzultzen du. Edonola ere, itzulaldi bakoitzean gehienez 4.000 karaktereko testuak itzul daitezke, baina nahi adina saio egin ahalko dituzte erabiltzaileek. Testuak tekleatu, itsatsi, edo audio gisa sar daitezke. Jaurlaritzako ordezkariek esan dutenez, ahotsaren bidez sartutako testuen kasuan, «aplikazioak hobetzeko tartea handia du oraindik», batez ere iOS sisteman, Applek «euskara bere hizkuntzen artean aintzat hartzen ez duelako oraindik», Arrietak azaldu duenez.

Telekomunikazio zuzendariak esan duenaren arabera, gaztelania-euskara itzulpenak ohikoagoak dira alderantzizkoak baino, bi aldiz gehiago gutxi gorabehera. Edonola ere, euskara-gaztelania itzulpenetan «kalitatea hobea» dela argitu du. Itzuli-ren erabilera «egunez egun hazten» ari dela gaineratu du. Egunean 9.000 erabiltzaile ditu.


Kaleko bizitza gehiago piztu du 2. faseak Aiaraldean


Txusma Azkonak hausnarketa interesgarri asko jolas librearen inguruan

50 gurasok eta hezitzailek jarraitu zuten zapatuan Plisti Plasta elkarteko Txusma Azkonak Etxaluzen egindako hitzaldia. Txatxilipurdi elkarteak jolas librearen inguruko ekitaldi zikloa prestatu du, eta Lizarrako Arieta Haur Eskolako zuzendari-hezitzaileak jolas librearen garrantziari buruz jardun zuen.

Zer behar du haur batek jolas librean aritzeko? Zenbat espazio behar du horretarako? Zergatik da jolas librea hain garrantzitsua? Antzerako galderak jarri zituen mahai gainean Azkonak eta adierazi zuen ikerketak daudela eginda eta legedia bat ere badagoela indarrean.

Autore askoren teoriak ekarri zituen eta bizipenetik ere aritu zen. Jolaserako fantasia eta sormena behar direla esan zuen eta azpimarratu zuen jolasa dela giza esperientziatik konplexu eta aberatsenetakoa. Jolasa, azken finean, mundua ulertzeko modua dela esan zuen.

Txatxilipurdi elkarteko Amaia Etxabe pozik agertu zen jardunaldiak emandakoarekin.

Jolas librearen garrantziaren inguruko jardunaldi bereziak apirilean izango du hirugarren eta azken hitzordua.


Hesi naturala Beduako hegaztientzat

Basadizarreko lursailean (ur-araztegiaren atzealdean) landatu dira aurten ere hainbat zuhaixka eta landare, Zuhaitz Egunaren ospakizunetan. Helburua da landareekin hesi natural moduko bat egitea, Bedua aldean bizi diren hegaztiak lasaiago bizi daitezen. Koadrila ederra bildu zen larunbatean, aitzurra hartu eta landareak landatzeko.


Bi adineko hil dira Logroñon, etxeko koltxoi batek sua hartuta

87 eta 88 urteko senar-emazteak sutearen kea arnastean zendu dira. Gizarte-laguntzaile batek eta hildakoen alabak aurkitu dituzte gorpuak.

89 eta 90 urteko senar-emazteak hil dira Logroñon kea arnastu ostean, Perez Galdos kaleko 65. zenbakian kokatutako etxebizitzako koltxoi batek sua hartu duenean.

Gizarte-laguntzaile bat adinekoen etxera joan da, goizero bezala eta 11:00ak aldera atea jotzean, inor ez agertu denean, susmoa hartu du. Hori dela eta, bikotekidearen alaba deitu du eta biek hildakoen gorpuak aurkitu dituzte: bata, sukaldean zegoen eta bestea, korridorean. Gorpuen kokapena dela eta, Udaleko iturriek jakinarazi dutenez, sutea hasi zenean adinekoak ihes egiten saiatu ziren.

Errioxako Larrialdietarako Baliabideen Zentro Koordinatzaileak medikuak eta Logroñoko Udaleko suhiltzaileak bidali ditu bertara. Gainera, Segurtasun indarrei jakinarazi diete.

Alabaina, Errioxako Gobernuaren larrialdi egoeretan berehalako erantzuna emateko Ekipo Psikologikoa mobilizatu dute, hildakoen alabari eta ilobari arreta eskaintzeko.


Ezkontzak Japonian

Japonian ezkontza tradizionalak hiru fase dituela esan daiteke: Yuino no Gui, Kekkon no Gui eta Hirou no Gui. Adibidez, Yuino no Gui gurasoen artean egiten duten konpromezuaren adierazpena da. Gizongaiaren gurasoek andregaiaren familiari errespetua adierazten diote eta beraien semearen andregaia izateko baimena ematea eskertzeko, hemen ezkonsaria bezala ezagutzen duguna eskaintzen diete. Japonian ezkonsariari Yuino hin deitzen zaio. Yuino hin andregaia hartzeagatik esker ona adierazteko zazpi elementu berezi dira.

Kekkon-Shiki

Konpromezua iragarri ondotik, bigarren pausua Kekkon shiki da. Bikoteak elkarrenganako konpromisoa hartzen duen zeremonia erlijiosoa da. Bikotearen fedearen arabera, zeremonia hori shintoista edo budista izan daiteke. Ezkontza tenplu shintoista edo budista batean nahiz hotel batean egin daiteke. Garai batean ezkontza etxean egiten zuten. Japoniako etxeetan tokono ma izeneko egongela bat dago eta bertan familiaren espiritua kaligrafia, lore edo apaingarri baten bidez agertzen da. Leku hori aldare bezala erabiltzen zen eta bertan egiten zen zeremonia erlijiosoa.


Israelgo soldaduek palestinar bat hil dute tiroz Jerusalemen

Jerusalemen tirokatu dute 26 urteko gazte palestinarra. Israelgo Armadaren arabera, Israelgo polizia bati labana sartzen saiatu da, eta horregatik egin diote tiro. Mahmud Al Razali izena zuen.

Nablusen, berriz, tiroz zauritu dute beste palestinar bat. Autoarekin militar gune baten kontra egin ostean tirokatu dute, beti ere Israelgo armadaren arabera. Soldadua zauritu egin dela zehaztu dute.

Ostegunean beste bi palestinar hil zituen tiroz Israelgo armadak. Urriaz geroztik, indarkeriak gora egin du Ekialde Hurbilean. Ordutik, 136 palestinar eta 22 israeldar hil dituzte.


Proposamenetarako epea zabalik, irakasleek

Udalak jakinarazi du aurtengo ikasturtean, 2015-2016an hain zuzen, ikastaroak emanen direla. Horretarako, ordea, ikastaroren bat emateko prest egonen liratekeen irakasleek beren proposamenak aurkeztu behar dituzte.

Proposamenak, Udalean

Hala nahi duten irakasleek zein ikastaro emateko prest egonen liratekeen azaldu behar dute. Horretarako epea zabalik egonen da hilaren 10era arte.

Proposamenak Udalean aurkeztu behar dira.


Teresa Toda: 'Jendartea mugitu behar da agenda politikoan sartzeko'

Aurrera begira jartzeko garaia dela adierazi du Teresa Todak, Sareko ordezkariak, Euskadi Irratian, eta plataformaren hurrengo ekimena izango dena iragarri du: giza eskubideen aldeko trena.

Pasa den larunbateko manifestazioek jasotako erantzun zabalaren ondoren, Sarek Euskal Herria zeharkatuko duen trena abian jarriko duela adierazi du Teresa Todak, Sareko kideak. Hartu trena. Igo giza eskubideen aldeko trenera lelopean, Euskal Herriko auzo eta herriak zeharkatuko dituen elkartasun trena" jarriko dute abian, "bagoiak atxikimenduz bete eta aldarriak Europara eramateko".

Sarek, bestalde, balorazio baikorra egin du Bilbon eta Baionan deitutako manifestazioez. Bertara bildutakoen aniztasuna azpimarratu du batez ere Teresa Toda bozeramaleak Faktorian egindako elkarrizketan.

Beste mobilizazio batzuetan baino aniztasun handiagoa ikusi zuen Teresa Todak pasa den larunbatean Bilbo eta Baionako kaleetan. Baina aniztasunak aniztasun, alderdikeriz jokatzen dutenak salatu ditu, norberaren paparrean dominak jarri nahi dituztenak.

Presoek emandako urratsak ez direla behar adina baloratu esan du Euskadi Irratian Teresa Todak. Halaber, gatazkaren konponbiderako presoen auzia ezinbesteko ikusten du eta, horrexegatik, lanean jarraitu eta urrats berriak emango ditu.

Bestalde, Angelita Burgoa ere, gaisotasun larria jota dagoen Ibon Iparragirre ETAko presoaren ama, izan da Faktoria saioan. Etxetik 435 kilometrotara dago Ibon Iparragirre, Navalcarneroko espetxean, hiesa du eta epilepsia-krisiak izaten dituela kontatu digu.

17 urterekin atzeman zioten hiesa presoari eta espetxean okerrera egin duela esan du Angelita Burgoak. Legeak dioena betetzea, horixe dela familiaren eskaria azpimarratu du Iparragirreren amak.


Txapeldunen Liga maldan gora jarri zaie zuri-gorriei

Athleticeko atezainak huts larria egin du eta galdu egin dute.


[Argazki galeria]: Atorrak ospatzen dabiltza Mundakan

Euriak ez ditu mundakarrak gelditu eta kolorez bete dituzte herriko kaleak. Euriak baldintzatutako eguna izan arren, jendea bildu da Mundakan ator eguna ospatzeko.

Goizetik nabaritu da jai giroa herrian eta 12.30ak aldera hasi dira atorrak kalez kale abesten. Euria geldituko zen sinismenarekin eman diote hasiera kalejirari, baina euriak gelditzen ez zuela ikusita, kalejira laburtu eta plazara joan behar izan dute atorrek. Plazako arkupean, ahal izan duten moduan, babestu dira mundakarrak eta bi orduz ibili dira ator eguneko abestiak abesten. Urtero legez, portuan kalejira bukatzekoak ziren, baia azkenean, plazan eman behar izan diote amaiera.

Inauteri egun hau luzea da, eta arratsaldean, lamien txanda izango da. 18.00etan aterako dira lamiak herriko plazara eta dantza eta kantuez animatuko dute arrratsaldea.

Hona hemen argazki galeria:


Irrati saioa egin nahi duten guztiek, bilera gaur

Molotoff irratian programaren bat egin nahi duten guztiei dei egin diete gaur, 20:00etan, Molotoffeko lokaletara azaltzeko (Sagastialde 16, behea). Bilera irekia egingo dute bertan, eta 2012-2013ko programazioa erabakiko dute. Informazio gehiago: 943 556 346.


Jose Atanes, aitortu gabeko beste biktima bat

Duela hamar urte hil zuen ertzain batek tiroz N-1 errepidearen bazterrean, Tolosa inguruan.


PSEko Txarli Prietori elkarrizketa 'Egun On Euskadi'n

Gonbidatua, Arabako sozialisten lurralde biltzarrean landu diren gai ezberdinen inguruan arituko da.

Vanessa Sanchezek Txarli Prieto politikari sozialista elkarrizketatuko du, asteburuan Arabako sozialisten lurralde biltzarra hizpide hartuta. Gonbidatuak, biltzarrean landutako gaiak aztertuko ditu.

Horrez gain, Juan Mari Gastaca, Iñaki Gonzalez eta Ana Garbati kolaboratzaileak solasaldi mahaiaren inguruan bilduko dira.

'Egun On Euskadi' astelehen honetan emitituko da goizeko 08:30tik aurrera ETB-2n.


Hiru lagun atxilotu ditu Ertzaintzak Gasteizen, andreen salerosketagatik

Etxeko lanak egitera datozela esanda, lau emakume ekarri dituzte Euskal Herrira, baina iritsitakoan prostituzioan jardutera behartu dituzte

Ertzaintzak hiru pertsona atxilotu ditu Gasteizen, sexu esplotaziorako giza salerosketa egotzita. Arabako hiriburuko bi etxebizitzatan lau emakume prostituzioan aritzera behartzea leporatu diete. Atxiloketak martxoaren 13an egin zituzten, baina atzo eman zituen ezagutzera Eusko Jaurlaritzako Segurtasun Sailak.

Aste eta erdian Euskal Herrian jakinarazi den tankera horretako bigarren polizia operazioa da. Joan den astean eman zuten bestearen berri: Guardia Zibilak 25 lagun atxilotu zituen, Europako beste Polizia batzuekin, sexu esplotazioari lotutako salerosketa sare bat desegin zuenean. Tuteran, Bilbon, Barakaldon, Santurtzin, Portugaleten eta Sestaon (Bizkaia) jarduten zuten.

Gasteizko biktimak Latinoamerikakoak ziren. Euren herrialdeetan zaintza lanak egiteko iragarkiak jartzen zituzten. Sareko kideek zeregin horietan jarduteko enplegua eskaintzen zieten Euskal Herrian. Behin iritsitakoan, Europara etortzen laguntzeagatik zorra zutela esaten zieten, eta hura kitatzeko prostituzioan jardutera derrigortzen zituzten. Uko eginez gero, Latinoamerikako senideei kalte egitearekin mehatxatzen zituzten. Alkohola eta droga kontsumitzera ere behartzen zituzten.

Joan den martxoaren 11n bahituta zeuden emakumetatik hiruk ihes egitea erabaki zuten, etxean bakarrik geratu zirela aprobetxatuta. Aldean zutenarekin joan ziren, baina euretako bat bere gauzen bila itzuli zen. Une horretan salerosketa sareko kideak aurkitu zituen etxean. Jipoitu egin zuten, eta atxiki egin zuten. Eraso horren ondorioz izan zuen Ertzaintzak sarearen berri. Etxe hartara joan zirenean, emakumeak bahituta zeuzkan andrea atxilotu zuten. Hilaren 13an izan zen.

Egun berean, haren bikotekidearen bila hasi ziren. Gasteizko erdiguneko kale batean harrapatu zuten, sareak zeukan bigarren etxe baterako bidean. Han aurkitu zituzten beste etxetik ihes egin zuten beste bi andreak, berriro ere bahituta. Laugarren biktima Gipuzkoan aurkitu zuten, sareak zeukan hirugarren etxe batetik ihes egitea lortu zuelako.

Bikoteaz gain, hirugarren bat ere atxilotu zuen Ertzaintzak hurrengo egunetan, bahitutako emakumeen berri zuelako eta batzuetan haien zaintzaz arduratzen zelako. Hiru atxilotuak behin-behinean aske geratu ziren, epailearen aurrean deklaratu ostean.

Atxilotu bat, Bilbon

Atzo gizon bat atxilotu zuen Ertzaintzak Bilbon, genero indarkeria egotzita. 21 urte ditu. Segurtasun Sailaren arabera, bikotekide ohiari eraso egiten ahalegindu zen, emakumea lagun batekin auto batean zegoenean. Ibilgailuaren aurreko kristala ere hautsi zuen. Ertzainak iritsi zirenean, eskua odoletan zeukala aurkitu zuten atxilotua, eta ospitalera eroan zuten, berak eragindako zauriak sendatzera.


Errefuxiatuei laguntzeko material bilketa eginen dute Leitzan abenduaren 12tik 17ra

Zaporeak proiektuari buruzko hitzaldia abenduaren 7an

Amazabal ikastetxeko ikasleek antolatu dute material bilketa. Intxaurrondoko gastronomia elkarteko Zaporeak proiektuarekin ari dira elkarlanean eta Greziako Chios irlara etortzen diren errefuxiatuei laguntzeko fruitu lehorrak, kontserbak, olioa eta gatza bilduko dituzte. Abenduaren 7an, hitzaldia ere antolatu dute. Udaletxeko pleno aretoan, 18:00etatik aurrera Zaporeak proiektuarekin udan Greziako Chios irlan boluntario lanean aritu diren Anttonio Sagastibeltza eta Sagrario Lasarte leitzarren testigantzak entzuteko aukera izanen da.

Amazabal institutuko ikasleek Zaporeak proiektuari laguntzeko material bilketa antolatzen dute bigarren aldia da hau. Ekainean egin zuten lehenbiziko bilketan mila kilo material lortu zituzten. Oraingoan, material bilketa abenduaren 12tik 17ra izanen da. Astelehenetik ostiralera 09:00etatik 14:00etara, institutuko sarreran materiala uzteko aukera izanen da eta astearte eta ostegunetan 16:00etatik 18:00etara. Larunbatean, hilak 17, Leitzako plazan eginen dute bilketa 11:30etik 13:30era. Bilduko diren materialak honakoak izan dira: olioa, gatza, fruitu lehorrak eta kontserba poteak (lekaleak, barazkiak, arraina). Arropa eta txerrikirik ez dute bilduko.


Migratzaileekin trafikatzea egotzita, hamar pertsona atxilotu dituzte

Saharaz hegoaldeko Afrikako etorkinak Frantziako Estatura pasatzen zituztela leporatuta, Espainiako Poliziak sare bat desegin du Bilbon


"Neurrien atzean tokiko telebista sarea desegiteko asmoa dago"

Frantziako telebista publikoak iragarritako mozketek kezka handia sortu dute Baionako egoitzan. Herenegun greba egin zuten. (BERRIAk papereko egunkarian argitaratu duen elkarrizketaren bertsio luzea)

France Euskal Herri Iparraldeko albistegiak 20 urte bete dituenean, berri gazi-gozoak iritsi dira opari gisa Baionako ordezkaritzara. Allande Boutin (Vernon, Normandia, 1958) kazetariaren esanetan kate publikoak iragarritako neurriek euren eta euskararen etorkizuna kolokan jartzen dute.

Zertan eragiten dute zehazki FranceTVk hartutako neurriek?

Orotara, tokiko 13 kate dira kaltetuak; emisioak eten eginen dira hiru astez, Aste Santuan —urriaren 29tik azaroaren 9ra— eta Eguberrietan —abenduaren 24tik urtarrilaren 1era—. Horien artean dago FR3ko gure albistegia ere: France Euskal Herri. Lantaldean bikote bat mantenduko da, gai bat jorratzeko. Baina guk normalean 5-6 gai lantzen ditugu egunean; laburbilduta bada ere Iparrraldeko informazio nagusiak aipatzeko. Tartean euskarazko gaiak; ez dago esan beharrik gai bat landuko bada, ezingo dela euskarazkoa izan. Galtzaileak, beraz, ikus-entzuleak eta euskara izango dira. Azken 20 urteetan sortzen, eraikitzen eta mamitzen saiatu garena zapuztuta egongo da; horrek sortzen du gure baitan tristezia eta haserrea. Gainera, nola pentsa daiteke berriek oporraldiak hartzen ahal dituztela? Informazioak ezin du etenik izan, horrek ez du inolako zentzurik.

Izan ere, France Euskal Herri albistegia da euskarazko bakarra.

Bai, Frantzian ez da besterik, ez kate publikoetan ezta pribatuetan ere. Albistegi gisa diot; gero badira emanaldiak eta erreportajeak kate pribatuetan. Baina albiste gisa, gu gara bakarrak. Egunean gai bat edo bi egiten ditugu, aktualitatearen arabera. Egia da gutxi dela, baina, gai lehen lerrokoa bada eta euskaraz egiteko aukera badugu, hala egiten dugu, normaltasun osoz. Iparraldean euskararen presentzia bermatzen dugu kate publikoan. Eta horrek ere kezkatzen gaitu. Izan ere, pentsatzen ari gara ez ote nahi duten batzuek zerbitzu publikoaren amaiera; iruditzen zaigu hortik doazela gauzak.

Enpresak, ordea, argudio ekonomikoak erabiltzen ditu. Zer diozue?

Kinka larrian gaudela ez dago dudarik, edozein arlotan bezala. Hori dela eta langileak prest gaude denbora gutxiago lan egitera edo. Baina albistegiak kentzea ez ba batera aterabide ona; onartezina eta ulertezina da, jendeak ahantziko baigaitu hiru astez desagertuz gero. Ekonomikoki esaten dute 700.000 euro aurreztuko dituztela. Guk ez dugu ulertzen. Momentu horretan ez baigaude jarduerarik gabe, oporrak hartzera behartzen gaituzte, baina langile batzuk ezin dute oporrik hartu. Aurrekontuetan lerro bat agertuko da esaten duena: tokiko telebistetan horrenbeste langile, bider hainbeste soldata gehi argindarra eta bestelako gastuak, hainbeste aurrezten da. Baina balantze bat ateratzeko besterik ez du balio. Guk uste dugu horren atzetik tokiko telebista ezabatzeko asmo bat egon daitekeela; tokiko telesbisten sarea ez dutela desegingo diote behin eta berriz, baina gu ez gara fida. Adibidez, Frantziako Ikus-entzunezko Kontseiluko presidenteak herenegun esan zuen France TVren arazoa hirugarren katea dela, kate erregionala, alegia. Agerikoa da tokiko kateak begiztatu gaudela.

Tokiko emisioen aurka jotzea ez al da katearen oinarriak erasotzea?

Pobretze prozesu bat da. Gurean tokikoak, estatukoak eta nazioarte mailako berriak ematen dira, baina beti beste sentsibilita batekin. Esaterako, Eusko Legebiltzarrerako urriko bozen gainean beste ikuspuntu bat izango genuke; Roselloko ordezkaritzan ere Katalunian piztu den independentziaren inguruan beste gertutasun bat dute. Hori oso aberasgarria da, baita Frantziarentzat ere. Tokiko kate publikoak kenduz Frantziak ere galtzen du.

Audientzia onak dituzue, gainera.

France Euskal Herri bertako emanaldi ikusienetakoa da, 3.postuan da aurten. Bataz beste, 48.000 ikus-entzule inguru ditu egunero. Iparraldean 280.000 biztanle inguru izanen gara orotara. Ikus-entzule horiekin zer gertatuko da? Nekez uler daiteke, galduta gabiltza.

Eragile politikoen aldetik ere atxikimendu zabala jaso duzue.

Sostengu oso anitza dugu, frantses ezkerretik eskuineraino zinegotziek bat egiten dute gurekin. Oso lagungarri zaigu hori. Ipar Euskal Herriko bi diputatu sozialistek, adibidez, Parlamentuan galdera bat egingo diote kultura ministroari azaldu dezan zertan den telebista publikoaren geroa. Babes handia izan dute Ipar Katalunian eta beste eremuetan ere.

Herenegun egindako grebak ere jarraipen zabala izan zuen, ezta?

Mobilizazio ikaragarriak izan ziren. Baionan %100ekoa; lantalde guztiak egin zuen protesta, erredaktore burua barne. Eskualdean, bost erredaktore buruk egin zuten greba eta, bataz beste, %80ko jarraipena izan zuen.

Mobilizazioek jarraipena izango dute datozen hilabeteetan?

Bai, bai. Guk pentsatzen dugu oraindik ere lortuko dugula ez ixtea. Gogotsu ari gara lanean. Frogatuko dugu gure lekua dugula, funtzio bat betetzen dugula eta betetzen jarraitu behar dugula. Facebooken itxieraren aurka sortutako orriak 1.500 jarraitzaile lortu ditu lau egunetan. Ez dago batere gaizki.

Frantzian Hollandek bozak irabazi ostean, espero al zenuten halako erabakirik?

Behintzat nik ez. Nik pentsatzen nuen alderdi sozialistak bermatuko zituela zerbitzu publikoak. Egia da, ordea, hau azkeneko bost urteetan eramandako politikaren fruitua dela. Kontuan izan, gainera, telebista publikoan ez dela barne aldaketarik izan hauteskundeen ostetik. Jarraitzen dute, beraz, aintzinako politikarekin. Hala ere guk ez genuen uste itxiko gintuztenik, neurriak hartuko zituztela bai, baina ezustean harrapatu gaitu. Espero dugu sozialistek atzera egitea. Okerrera egiten badu, ez nuke ulertuko. Egia da ahaleginak egin behar ditugula, prest gaude. Baina saioa gelditzeak ez du zentzurik. Gainera neurria inposatu egin digute. Sindikatuekin, langile batzodeekin eta abar hitz egin gabe iragarri dute.

Berri txarren artean, beti ere, bada bat ona.

Bai, FR3 kateak tokiko hizkuntzei begirako politika bat jarri du martxan, eta horren baitan, euskarazko magazine bat egitea proposatu digute. Saioak Txirrita du izena eta hiru igandean behin emango da; 11etatik aurrera. Irailaren 30an hasiko da eta 26 minutuko saioa izango da, denetariko gaiak landuko dituena. Gure helburua euskara hizkuntza modernoa dela erakustean da.


Ireki ditu Bilguneko ateak EH Bilduk

Ipar kaleako 4. zenbakian kokatu du Bilgunea koalizioak. Atzo izan zen irekiera ekitaldia, eta Itziar Murua alkategaiak datorren agintaldian jorratzeko asmotan den lau ardatzen berri eman zuen. Hain zuzen ere, enplegua, etxebizitza, gizarte zerbitzuak eta kultura izango dira EH Bilduren programaren ildo nagusiak.

Atzo, ostirala, EH Bilduren Bilgunearen irekiera ekitaldia izan zen, 19:00etan. Ipar kaleko 4. zenbakian kokatu du egoitza koalizioak, eta datozen hilabeteetan zabalik egongo dela jakinarazi du. "Herritarren espazio bat" izango dela azaldu zuen Naiara Carvajal EH Bilduko zinegotziak: "Herritarrek guregana hurbiltzeko aukera izango dute, beren kezkak azaltzeko eta proposamenak helarazteko".

Carvajalen arabera, "lanean" ari dira EH Bilduko kideak, besteak beste, "udal hauteskundeetarako taldea osatzen" eta "taldea bezain garrantzitsua den herri programa prestatzen".

Lau ardatz

Itziar Murua alkategaiak eman zuen EH Bilduren programaren ildo nagusien berri. "Herritarrak erdigunean jarri nahi ditugu", azaldu zuen: "Herritarrok egiten dugu Zarautz, eta bakoitzaren bizi proiektuak hemen bertan gauzatzeko moduko herri bat nahi dugu egin". Horretarako, lau ardatz nagusi zehaztu dituzte: enplegua, etxebizitza, gizarte zerbitzuak eta kultura.

"Zarauztarrok bertan bizi ahal izateko, bertan lan egiteko aukera izan behar dugu", adierazi zuen Muruak, eta enpleguak "duina eta egonkorra" izan behar duela ere azpimarratu zuen. Beraz, "hiru sektoreak" sustatzeko asmoa agertu du EH Bilduk, "hiruren arteko oreka bat" bilatuz. Besteak beste, hezkuntza, lanbide heziketako ikastetxeak eta enpresen arteko lankidetza bultzatuko dituzte.

"Zarauztarrek hemen bizi nahi badugu, etxebizitza izateko aukera erreala izan behar dugu guztiok", azaldu zuen alkategaiak: "Guztiok ezagutzen dugu Zarautzen bizi nahi baina kanpora bizitzera joan behar izan duen norbait". EH Bilduk hori "ekidin" nahi duela adierazi zuen: "Horretarako, gakoa alokairuan dagoela uste dugu. Alokairua bultzatuko dugu, hutsik dauden etxeak alokairu merkatura eramateko neurriak hartuz eta alokairura bideratutako etxebizitza sozialez osatutako parke bat eraikiz".

Bestalde, "zarauztarrek bertan bizitzeko aukera izan nahi badugu, bakoitzaren beharrek ondo asetuta egon beharko dute", gehitu zuen Muruak. "Behar eta zailtasunak dituzten jende asko dago Zarautzen, esate baterako, pentsiodunak, adinekoak, zaintza lanetan ari direnak edo ekonomikoki justu samar dabilen jendea. Horiei guztiei bizitza duin bat eskaintzeko neurriak abiatuko ditugu", azaldu zuen.

Azkenik, "zarauztarrak bertan bizi eta gustura bizi ahal izateko", "aisia eta kultura ere herritarren eskura" jartzea beharrezkoa dela ebatzi du EH Bilduk. Muruaren arabera, "gabezia handiak" ikusi dituzte arlo horretan, eta "sortzaileak babestu" eta "azpiegiturak hobetu eta gehitu" nahi dituztela adierazi zuen. "Kulturaz jantzitako herri bat herri bizi bat da", gaineratu zuen.

Lau ardatz hauek identifikatuta izan arren, EH Bilduk programa lantzen jarraitzeko asmoa duela nabarmendu zuen Muruak. Horretarako, "herritarren ekarpenak" jaso nahi dituzte. Datozen asteetan herriko eragile desberdinekin bilduko direla iragarri zuen, eta Bilgunera bertaratzen den herritar ororekin hitz egiteko gogo bizia dutela ere esan zuen.

Bilgunea abian

Carvajalen arabera, oraindik ez dituzte Bilguneko txandak zehaztu eta banatu, eta beraz, ordutegia ez dute zehaztu. Dena den, asmoa astean bi edo hiru egunetan goizez eta arratsaldez irekitzea dela azaldu zuen, larunbat goizak barne.

Martxoaren 21ean, osteguna, "herri bilgunea" egingo dute Bilgunean, 18:00etan hasita. Hauteskundeetarako zerrenda eta programa izango dituzte hizpide. Bestalde, martxoaren 30ean, larunbata, Mugi Da! Eguna izango da Bilbon, "EH Bildu osatzen duten guztien topagunea", alegia.


Sansebastianetako iragarpen kontzertua eskainiko dute txistulariek

Udal txistulari taldeko kideak. (Argazkia: Donostiako Udala)

San Sebastian egunaren iragarpen kontzertua eskainiko du Donostiako Udalaren txistulari taldeak, udaletxeko areto nagusian, hainbat artistekin batera: Eskola Gurutziaga, Kresalako haur danborrada, Zuhaizti ikastolako dantzariak, Donostiarra Metal Boskotea… Igandean izango da emanaldia, 12:00etan; sarrera doakoa izango da, aretoaren edukiera bete arte.

Gure Donosti obrak emango dio hasiera kontzertuari, Jose Olaizola musikariaren heriotzaren 50. urteurrena gogora ekarriz. Donostian ezagun eta esanguratsu izan diren pertsonaia ugari izango dituzte gogoan. Iaz hil zen Luis Udakiola txistulari eta biolin jotzailea ere oroituko dute, Inauterietarako hark prestatutako doinu barregarri eta zaratatsuekin. Ibon Casas musikari donostiarrak sortutako rock itsua ere estreinatuko dute, txistu talde eta danborradarekin jota.


Erraldoiak eta peñak une oro non diren jakiteko aukera eskainiko du sanferminen aplikazioak

Horretaz gain, webgunea eta bideoa prest ditu Udalak, festaren “irudi on bat transmititzeko

“Udal aginte talde honen xedea da sanferminak egiazki nolakoak diren erakustea da. Orain arte lan hori ez zen egiten, eta horren ondorioz askotan gure festaren izaeraren inguruko mezu okerra zabaldu da”, azaldu du Tokiko Ekonomia Jasangarri zinegotzi Patri Peralesek.

Peralesen arabera, aurtengo sanferminetan udalaren xedea da “zerbitzuen kalitatea mantentzea eta alojamenduen kontrolean laguntzea”, bai eta “ostalaritza negozioen inspekzioak handitzea” ere.

Hainbat bide erabiliko dituzte, sanferminak promozionatzeko, eta bide horien guztien bidez ahaleginduko dira zenbait balore bultzatzen, konparaziora, egunez egindako festa, festen izaera historikoa, eta bertako kultura eta tradizioak.

Informazio hori guztia sanferminofiziala.com webgunean jaso ahal izanen da. Eta ahalegin berezia eginen dute edukiok sare sozialetan zabaltzeko.

Ikus entzunezko euskarriei doakienez, Goya saria jasotako Patxi Uriz errealizadore nafarrak 4 minutu eta 23 segundoko bideoa osatu du, sanferminak promozionatzeko: “Erase una vez San Fermin – Bazen behin San Fermin izenburuarekin.

Halaber, San Fermin Pamplona sakelako telefonoetarako aplikazioa gaurkotu eginen dute, eta, besteak beste, horren bidez, une oro jakin ahal izanen da non dauden erraldoiak, eta non diren peñak.


Garbiñe Muguruzak Serena Williamsen aurkako finala galdu du

Euskal jatorriko tenislari venezuelarrak ezin izan du estatubatuarraren aurka. Williamsen seigarren Wimbledon txapelketa da.

Garbiñe Muguruzak Serena Williamsen aurkako Wimbledon finala galdu du, 6-4 eta 6-4ko markagailuarekin, ordubete eta 22 minutuko partidan. Estatubatuarrak Ingalaterrako txapelketa irabazten duen seigarren aldia da.

Euskal jarrotiko tenislari venezuelarrak bere lehenengo Grand Slam eskuratzen aukera galdu du, Londreseko All England Tennis Clubeko pista zentralean.

Williamsek lehenengo seta irauli behar izan du, eta bigarrenean, Muguruzaren erantzun handia gelditu ahal izan du. Steffi Grafek 21 ‘major’ irabazi zituen, eta Williams bakarrera geratu da orain.


Arrantza eta nekazaritzari buruzko jardunaldia egingo dute Ondarroan

Etzi [ekainak 9], Nekazaritza eta arrantza burujabetzaren bidean deritzon hitzaldi sorta eskainiko da Ondarroako Arrigorri ostatuan, Eskubide sozialen kartak, 12 mila ekimenak eta Etxaldek antolatuta.

Nekazaritza eta arrantzari buruzko mintegia 10:30ean hasiko da, eta gaur egungo testuinguruari buruzko azterketagaz hasiko da Mikel Hiribarren. Ostean, Leo Belaustegi mutrikuarra arrantza politika eta datozen aldaketei buruz ariko da. Ondoren, elikadura burujabetzari buruz berba egiteko tartea egongo da Arrantza eta nekazaritza iraunkorra elikadura burujabetzaren bidean solasaldian. Bertan Alazne Intxauspek eta 12 mila ekimeneko kideek parte hartuko dute.

Azkenik, Nekazaritza eta arrantza politika, elikadura politikoaren parte hitzaldia entzuteko aukera egongo da, eta bukatzeko, hainbat ekimenen aurkezpen laburrak egingo dituzte.

Antolatzaileek jakitera eman dutenez, mintegian parte hartu nahi dutenek 94-623 27 30 edo 672 23 38 08 telefono zenbakietara deitu beharko dute izena emateko.


Egitasmoak koordinatzeari buruz, Batzordea

Hezkuntza Batzordea bilduko da gaur, 18:30etan Udaletxeko Areto Nagusian eta bertan ariko dira, hezkuntzako egitasmo eta ekintzak koordinatzeari buruz.


Ezkonberritan

Ezkonberriak etxera iristen dira eta orduan gizonak diotso emazteari:

—Nahi baduzu nirekin bizi, baldintza hauek bete behar dituzu: Astelehen eta asteazken gauetan kafea hartzera joaten naiz nire lagunekin. Astearte eta ostegun gauetan futbolean jokatzera, eta ondoren Julenen etxera afaltzera. Ostiral eta larunbatetan tabernara jaisten naiz txikito batzuk hartzera. Eta igandeetan lo egitera joaten naiz goiz, atsedena hartzeko premia izaten dut-eta. NAHI BADUZU, ONDO; ETA BESTELA ERE BAI.

—Orduan emazteak erantzuten dio: niretzat arau bakarra dago. Etxe honetan, gauero egiten da txortan. HEMEN BAZAUDE, ONDO; ETA BESTELA ERE BAI.


Euskararen Eguna ospatu dute Lizeoan, hainbat lagun ezagunekin

Euskararen Eguna gaur ospatzen da, baina ikastetxe askotan atzo ospatu zuten. Horietako batean, Pasaia-Lizeoan, egitarau oparoa antolatu zuten, euren esparruetan ezagunak diren hainbat lagunekin. Horrela, Julian Iantzi telebistako aurkezlea, Fermin Muguruza abeslaria eta Gotzon Sanchez eta Miren Gaztañaga aktoreen bisitak jaso zituzten.DBHko bigarren zikloko eta Batxilergoko ikasleekin bildu dira.

Horrez gain, karaoke txapelketa eta bertso hop txapelketa ere egin zituzten. Lehen Hezkuntzako ikasleek abestiak kantatu eta emanaldiak eskaini zituzten. Bertso bazkaria egin zuten, Beñat Gaztelumendi, Alaia Martin eta Egoitz Zelaia bertsolariekin.


'Nik be badakit... ingu?' leloak irabazi du Laixanen lehiaketa

Ehun lelo baino gehiagoren artean aukeratu du Laixanek irabazlea. Arrasatekoa da irabazlea eta dirusaria Laixani eman dio.

Arrasateko Julen Mendizabalek irabazi du Laixanek pegatinak egiteko antolatu duen lelo lehiaketa. Atzeko kaleko jaietan etorri zen Julen Oñatira, tabernetan kaxak ikusi eta lehiaketan parte hartzea erabaki zuen. 60 euro irabazi ditu Julenek eta Laixani eman dio saria.

Nik be badakit... ingu?

Nik be badakit... ingu? da lelo irabazlea. Jende askok hartu du parte eta 100 lelo baino gehiagoren artean aukeratu du hau Laixanek. 4.000 pegatina inguru aterako ditu Laixanek jaietarako lelo horrekin.


Aitziber Etxeberriak Nomada nor den kontatu digu

Izenburu hori jarri dio nobelari. Nomada da Nikolai. Vietnamen bizi den errusiarra, errusiartua zehatzago esateko, berez, oriotarra denez.

Zer arraio egiten duen Nikolaik Hanoin, nondik nora eta zertarako deitu dioten enbaxada errusiarretik, eleberria irakurrita argituko dituzu.

(Maite Gurrutxagaren irudia duzu begien parean)


Elikadura eta nutrizioari buruzko ikastaroa emakumeentzat

Pasaiako Udaleko Berdintasun Arloak antolatuta emakumeentzako elikadura eta nutrizioari buruzko ikastaroa emango du Trintxerpeko alkateordetzan Marilde Osa medikuak. Ikastaroaren helburua da emakumeek bere bizi zikloan zehar dituzten beharrei erreparatzea eta horiei elikadura eta nutrizioaren bidez nola erantzun dakieken erakustea. Ikastaroa ostegunetan egingo dute, 17:30etik 19:30era. Lehen saioa gaur da eta hurrengoak hilaren 12an, 19an eta 26an. Interesdunek Trintxerpeko Gizarte Ekintzako bulegoetan eska dezakete informazio gehiago. Telefonoz ere bada deitzea, 943 004 320 telefono zenbakira.


Pagola eta Goikoetxea, lehenengo postuan

Emakumea Pilotari Ezker Hormako hirugarren jardunaldia jokatu zen larunbatean eta lehenengo mailan, Pagolak, Mendizabal bikotearekin, eta Goikoetxeak, Arozenarekin, buru jarraitzen dute partidurik galdu gabe. Bigarren mailan, Perezek ere denak irabazi ditu Etxegiaren laguntzarekin.


Egues, erakustaldia Etxeberrietan

Etxeberrietako jaietan herri kirol erakustaldia izan da, haurrentzat zein helduentzat. Saioa amaitu aurretik, Egues andoaindarrak jendartetik atera eta ikuskizuna eskaini zuen.


Batere kosta gabe bete ditu hamar urte

Har ezazu, doan da-eta. Hala izan da sortu zenetik The Balde aldizkaria. Hamar urte igaro dira lehen zenbakia argitaratu zutenetik: irudiari eta grafismoari garrantzia emanez, kultura gaiak ildo ofizial eta ohikoetatik urrun jorratu dituzte, eta mundu osoan dauzkate irakurle eta kolaboratzaileak.

“Existitze hutsa arrakasta da”. Hala dio Koldo Almandoz The Balde aldizkariaren koordinatzaileak, eta arrakasta hori hamarkada oso batez luzatu da. Abenduan kaleratuko da aldizkariaren 60. zenbakia eta horrekin batera, hamar urte beteko ditu The Baldek. Euskaraz eta ingelesez argitaratzen da bi hilabetean behin, eta izenak berak dioen bezala, doan eskuratu daiteke. Hasierako proposamena utopikoa zela onartu du Almandozek, baina “aldizkaria ez dugu sekula negozio bezala ikusi, gure zaletasuna da, eta horrek lanean jarraitzea ahalbidetu digu. Aleren batean publizitate gutxi sartu baldin bazaigu, adibidez, horrek ez du proiektua baldintzatu”.

Artea era “herrikoian” eskaintzen aritu da hamarkada batez The Balde, arkitektura, argazkigintza nahiz ilustrazioa, besteak beste. “Lantzen ditugun gaiak modu elitistan eskaintzen ziren askotan beste aldizkarietan”, eta horregatik, aldizkaria doan banatzeko hautua hartu zuten, kultura ahalik eta jende gehienarengana iristeko. Filosofia horrekin argitaratu zen 2001eko abenduan agerkariaren lehen zenbakia, Naparheid fanzinetik zetozen hainbat lagunen eskutik. “Gure zaletasunei jarraipena eman nahi genien, eta guk gustuko genituen gaiak bilduko zituen aldizkaria egitea erabaki genuen”, oroitu du Almandozek. Eragin izeneko komunikazio eta grafikagintza enpresa ere sortu berria zuten, eta euskarri horrek argitalpenen bat garatzeko aukera ematen zien.

Irudiak, estilo-marka

Hastapenetan, kultur gaiak “ildo ofizial eta ohikoagoan” lantzen hasi ziren, baina pixkanaka ibilbide eta izaera propioa garatu du aldizkariak. “Irakurri dugun liburu bat, ikusi dugun erakusketaren bat edo bururatzen zitzaizkigun bestelako gaiak biltzen hasi ginen”. Bilaketa eta zaletasunak uztartu ditu lan taldeak, eta kolaboratzaileek parte hartzea ere ezinbestekoa izan da: Euskal Herriko eta nazioarteko argazkilariak, ilustratzaileak, idazleak, arkitektoak… Alor ugaritako sortzaileen lanak jasotzen ditu The Baldek, batzuetan artistei aldizkarian parte hartzeko gonbitea luzatzen zaielako, besteetan artisten proposamenak jasotzen dituelako, Almandozen esanetan artistentzako plaza den aldizkariak. “Etxean bertan eta kanpoan egiten ari diren sorkuntza lanak ikus ditzakegu aldizkariari esker; gu bakarka iritsiko ez ginatekeen lekuetara ailegatu gara bat-bateko kolaboratzaile horiekin”.

Atzerriko kolaboratzaileei dagokienez, The Balderen elebitasunak ateak zabaldu dizkiela uste du Almandozek, eta era berean, erdal mundura ere gerturatzeko aukera eskaini diela. “Guk badakigu gure hizkuntza zein den, eta kanpora ateratzeko zein hizkuntza erabili nahi genuen ere bai: ingelesa”. Aldizkariaren publiko potentziala “mundu osoa” dela dio, eta elebitasun horren ondorioz Frantziako edota Ingalaterrako kolaboratzaileak ere ohiko bihurtu direla aldizkarian, Euskal Herrikoen ondotik.

Baina idatzizko hizkuntzari bezainbesteko garrantzia edo gehiago ematen dio irudiari The Baldek. “Argi geneukan irudiaren edo grafismoaren alorra azpimarratuko genuela”, dio Almandozek. Irudia bilakatzen da maiz aldizkariko muina, eta ez lagungarri soila: “Grafismoa edukia izan daitekeela sinesten dugulako”. Hala ere, idatzitakoari ez dio garrantzirik kentzen, gaien inguruko zertzeladak eskaintzen baitituzte testuetan, sakontzeko makulu gisa. “Informazio pixka bat jartzen dugu, museo batean dagoen erakusketari buruz, esaterako. Eta irakurleak sakondu nahi izango balu, baditu horretarako bestelako bideak”.

Esperimentatzeko aukera handia eskaintzen du The Baldek. Diseinatzaileek testuaren arabera egiten dute lan, eta alderantziz. Koordinatzaileek pentsatzen badute ilustrazio edo argazki batek idazleren bati zerbait iradoki diezaiokeela, zerbait egiteko proposatzen diote. “Joko hori egitea asko gustatzen zaigu, bi hilabetean behin argitaratzeak aukera ematen baitigu”. Ondorioz, orri bakoitza ezberdina izaten da, orri batetik bestera diseinua goitik behera aldatzen baita. “Ez dago uniformetasunik, oso kaotikoa da. Diseinatzaile ugarirekin egiten dugu lan, eta nire ustez kaos hori estilo bihurtzea lortu dugu. Estilo anarkikoa bihurtu da gure zigilua”.

Aldizkaria kalean musu-truk jartzen da, koordinatzaileen esfortzuari esker. “Edukiz, irudimenari eskainitako aldizkaria da The Balde, baina kalean aldizkaria doan jartzeko ere, irudimentsu jokatu nahi izan genuen hasieratik” dio Almandozek. Harpidetzen eta publizitatearen bidez finantzatzen da aldizkaria, hor ez dute ezer berririk asmatu; baina publizitatea bi eratan eskaintzen dute. Orrialdeetan doazen iragarkiak alde batetik, eta banaketa puntuetako iragarki moduluak bestetik. Azken horiek, “proiektuaren laguntzaile eta parte dira”, eta horregatik, iragarkiaz gain, aldizkaria irakurleentzat eskuragarri jartzen dute euren lokalean. Era horretan, banaketan gastu gutxiago dauzkate.

Webgunean parte-hartzea sustatuz

Aldaketa zaleak dira eta proiektu berriak garatzen ari dira The Balden eta horregatik aspaldi egin zuten apustua papereko aldizkariaren alde ez ezik, webgunearen (www.thebalde.net) alde ere. Orain arte argitaratutako 59 zenbakiak eskuragai daude, doakotasunean pauso bat harago emanez. Eta bi hilabetean behin argitaratzen den aldizkaria izanik, sareko euskarria egunero berritzeko aprobetxatzen dute, “papereko euskarrirako hainbat gauza kanpoan geratzen zaizkigu-eta”.

Edozein modutan, The Balderen sareko edizioak duen proiekturik aipagarriena, beta prozesuan dagoen Arteziak atala da. Bertan, nahi duen orok bere lana erakuts dezake, webgunea erakusleiho bezala erabiliz. Proiektu horren atzean, aldizkariak duen filosofia bera dago: “Jendeari gauzak erakutsi behar zaizkio, baina gauzak euren gisan egiten ere utzi behar zaio, ez dena murtxikatuta eman, gaur egun kultura prefabrikatu eta murtxikatuan bizi baikara”, Almandozen hitzetan. Arteziak atalak duen xarma handiena gauza berriak aurkitzean datzala uste du; horrenbeste, hainbat lan saretik papereko euskarrira pasa direla. “Bien arteko elkarreragina dago, proiektu beraren parte diren heinean”.

Ez dira datei lotutako ospakizunak egitearen aldekoak eta The Baldeko kideek etorkizunean daukate begirada jarrita. “Arteziak proiektuari emango diogu bultzada, eta jendeak parte har dezan garatzen jarraituko dugu”.


Judo eta jiu jitsu ikasteko aukera, Zumarragan

ZUMARRAGA // Jiu Jitsu Zumarraga taldeak denboraldia hasi du. Judo eta jiu jitsu ikastaroak ematen dituzte, astelehenetan eta ostiraletan Ispilla kiroldegian. Adin ezberdinetako taldeak daude eta izen-ematea zabalik dago. Bestalde, hilaren 28an defentsa pertsonal ikastaroa emango diete emakumeei. 09:30ean hasiko eta ordu eta erdiko iraupena izango du.


Greba deialdia egin dute, gaur eta biharko, heziketa publikoan

Irakasleen sektorean sindikatu guztiek bat egiten badute ere, izaera laboralekoetan iritzi ezberdinak daude.

Unibertsitatez kanpoko hezkuntza publikoan greba deialdia egin dute gaur eta biharko sindikatuek. Irakasleriari dagokionez bat egiten du gehiengo sindikalak deialdiarekin, baina izaera laborala duten lanpostuetan ezberdintasunak daude sindikatuen artean.

Irakasleen lan baldintzentzat eskatzen diren aldarrikapen nagusiak ondokoak dira: langileria handitzea, behin-behinekotasun tasa jaistea, ikasleen ratioa %10 murriztea, eroste ahalmena berreskuratzea eta bajak lehenengo egunetik kobratzea. Eusko Jaurlaritzak ez duela «inongo edukirik» jarri mahai gainean eta «kalera atera beharra» dagoela azaldu dute sindikatuetatik.

Grebarekin lotutako mobilizazioak gaurko eta biharko antolatu dituzte. Gasteizen egingo dute gaurko manifestazioa. 12:00etan Hezkuntza ordezkaritzatik atera eta Eusko Jaurlaritzan bukatuko da. Biharkoan, herrialdeka egingo dituzte mobilizazioak, eta, Gipuzkoan, Donostiako Bulebarretik aterako da manifestazioa, 12:00etan.

«Erantzun zabala» izango dela espero dute sindikatuek. Orain arte irakasleek «oro har ondo erantzun» dutela diote, eta bi egunetako grebak bere eragina izango duela ikusten dute, Eusko Jaurlaritza mahaira eseri eta benetako edukiak mahai gainean jartzeko». Orain arte Hezkuntza sailak mahai gainean jarri duena «oso gutxi» iruditzen zaie sindikatuei.

Apirilerako ere greba deialdia egitea aurreikusita dago. Halere, egin daitezkeen mahai negoziatzaileetan zer gertatzen den ikusi beharko dela azaldu dute, eta hori langileekin kontrastatu beharko dutela. Horren arabera hartuko dute erabakia.

IZAERA LABORALEKOAK

Izaera laborala duten lanpostuen sektoreei dagokionez, hau da, sukaldari eta garbitzaileak, heziketa berezikoak, eta Haurreskola Partzuergokoak, desadostasunak daude sindikatuen artean. LABen arabera, greba deialdia bertan behera geratzeko arrazoiak daude, egin diren mahai negoziatzaileek «bere fruituak» eman dituztelako.

LABetik azaldu dutenez, sektore horietan ikusi dute «eduki batzuk mahai gainean» jarri dituztela. «Ez eduki guztiak, noski, baina guk egin duguna da mahai gainean jarritako eduki horiek jaso eta, desblokeo egoera batean, berriro negoziatzeko ardura hartu», zehaztu dute. Greba bertan behera utzi arren, argi utzi nahi izan dute ez dutela nahi duten guztia lortu. Sektore laboraletan «beste etapa bat» irekiko dutela esan dute, «baina jarraituko dugu lehenagoko aldarrikapen horiek eskatzen». Bestalde, LABetik azpimarratu dutenez, «erabaki hori hartzerakoan, gure langileen oniritziarekin izan da, eta hori nabarmendu nahi dugu».

Bere aldetik, ELA sindikatuak azaldu duenez, «Eusko Jaurlaritzak abenduan egindako proposamenetan aldaketarik egon ez denez», greba deialdiak mantentzen ditu sektore guztietan. Eusko Jaurlaritza salatu du sindikatuak:: «Greba egunak deituta ditugula jakinda, hezkuntza publikoaren benetako arazoak ezkutatu asmoz greba eta mobilizazioa kriminalizatzeko saiakera egitea, mahai negoziatzaileak ez deitzea, ahalik eta gehien atzeratzea, edota inolako edukirik gabeko mahaiak deitzeak negoziaziorako fede txarra baino ez du erakusten».

Bestalde, ELAk «tamalgarria» dela dio LABek heziketa berezia, sukalde eta garbiketa eta haurreskoletan greba deialdia bertan behera utzi izana. Abenduko proposamenetatik «inolako aurrerapausorik ez egonik», eta urtarrilean ELA eta Steilasekin batera zortzi eguneko greba deialdia egin ondoren, otsailaren 12an deialdi horiek berretsi eta erregistratu ondoren, «greba deialdiak bertan behera uztea guztiz ulertezina eta langileekiko arduragabea» iruditzen zaio ELAri.

Steilas sindikatuak, bere aldetik, azaldu duenez, «LABek, aldebakarrez eta arduragabekeriaz, batasun sindikala apurtu eta EAJren gobernuari askatasun osoa ematea erabaki du sektore guztietako aldarrikapen adostuak aintzat hartu gabe». Gaineratu duenez, ez du Eusko Jaurlaritzaren «ultimatuma» onartuko.

Heziketa bereziko sektorearen azken bilera astelehenean izan da, eta aukera zabalik zegoen Steilasek greba deialdia bertan behera uzteko, LABk egin moduan. LABek azaldu duenez, «guk ezin izan dugu sinatu, gehiengo osorik ez dugulako. Baina bai ikusten zen langileriak orokorrean ontzat jotzen zituela edukiak eta gauza historiko batzuk zirela, hamabi urtetan lortu ez zirenak. Steilasek, gure sorpresarako ez du sinatu, eta horren harira gure haserrea adierazten dugu, eta orokorrean langileak kezkaz eta arduraz jaso dutela albiste hori».

Sektore horretan ez dela posiblea izan akordio batera iristea esan du Steilas sindikatuak, eta LABi sinatzeko «ausardia» ez izatea leporatu dio: «Hasieratik sinatzeko prest agertu bazen ere, hori gauzatzeko momentuetan, ausardia faltagatik ez du egin, nahiz eta CCOOekin batera %51ra iritsi». Steilasek gaineratu duenez, «azkeneko momentura arte» saiatu da proposamenean «zehaztapenak» sartzen eta «langile guztien onurarako» puntuak jasotzen.

Bileran, euren ahaleginak «norabide berean» joan direla diote; «administrazioaren jarrera, aldiz, guztiz itxia izan da eta gure ekarpenak entzuteko prestutasunik ez du agertu». Steilasek «akordio bateratuak» atsegin dituela dio, «elkarlanerako hautu egokienak direlako». Aldiz, «egoerak inposatutako adosteak» negoziazioetan aurrera jarraitzeko abiapuntu egokia ez dela azaldu dute. «Orain arteko jarrerari eutsiz», Steilas negoziatzeko prest agertu da.


Moda, Bertsolari Txapelketa, Katalunia eta artea

Ataria irratiko goizeko magazina. Gaurkoan, Iker Ibarluzearen eguraldi iragarpena, Urtzi Azpiroz diseinatzaileari elkarrizketa, Bertsolari Txapelketa Nagusiko finalean ariko den eskualdeko ordezkari Aitor Mendiluzerekin finalaren atarian, Saioa Etxegia izan dugu kale kantoitik, Joseba Landa Bartzelonatik eta Oksar Tena artearen txokoan.


Gaurtik irailera udako ordutegia

Liburutegiak udako ordutegia izango du gaurtik abuztuaren 29ra. Goizetan egongo da irekita astez, 09:00etatik 14:00etara, eta larunbat eta igandetan itxita egongo da.


PSE nagusi Portugaleten eta EAJ bigarren

Berriro ere PSEk irabazi ditu udal hauteskundeak Portugaleten, 9 zinegotzi eskuratuz (duela 4 urte baino bat gehiago). EAJ izan da bigarren indarra 7rekin.


[Argazki galeria] Basque Fast Food jaialdia

Bisitari batzuk larunbatean, furgoneta-jatetxe batean bazkaria eskatzen


Hasteko, kaleko derbia bereganatu dute realzaleek

Eguzkia lagun, realzale ugari hurbildu dira Iruñera, 19:00etan Realak eta Osasunak jokatuko duten derbia dela eta. Txapeldunen Ligarako txartela lortzeko borrokan dira txuri-urdinak, eta zaleek taldea futbol zelaian erakusten ari den grina bera erakutsi dute Iruñeko kaleetan. Osasunako zaleak ikusi dira Parte Zaharrean eta Gazteluko plazan, baina Donostiatik etorritakoek irabazi dute jarraitzaileen arteko lehia; modu nabarmenean, gainera.


Carlos Ormazabalen hitzaldia, etzi, Donibanen

Carlos Ormazabal aurreko legealdian Gipuzkoako Foru Aldundiko Garapen Iraunkorreko diputatu izandakoak hitzaldia emango du etzi (maiatzak 9, osteguna), 19:00etatik aurrera Donibaneko zineman. Pasaiako EAJk antolatu du solasaldia. Hondakinen bilketa eta kudeaketari buruz hitz egingo du Ormazabalek, izan ere, aurreko legealdian Gipuzkoako Hiri Hondakinak Kudeatzeko Plan Orokorraren sustatzaileetako bat izan zen.

Pasaiako EAJk sanjuandar guztiak animatu ditu hitzaldira joatera, Ormazabalen iritzia “udaletxea aurkezten ari den ikuspegi partzialetik urrun” dagoelako. Aldi berean herritarrek euren iritzia emateko aukera izango dute.


Eman du dimisioa Berlusconik

Lehen ministroa gauean Napolitano errepublikako presidentearekin bildu da, arratsaldean Kongresuak eurogunearen neurriak onartu ostean.

Krisiak Europan aste honetan beste lehen ministro bat bota du: asteazkenean Grezian Giorgios Papandreu eta gaur Italian Silvio Berlusconi. 20:30ean Giorgio Napolitano errepublikako presidentearekin bildu ostean aurkeztu du kargu uztea Berlusconik.

Italiako Kongresuak arratsaldeko bostak pasatxo zirela onartu ditu 2012ko Aurrekontu Legeak —hor eurogunearen murrizketa neurriak jasotzen dira—, eta, ondorioz, denak Berlusconik dimisioa noiz emango geratu dira. Gauean etorri da albistea.

"Legea onartu bezain pronto utziko dut kargua. Lehendabizi, ordea, Europako Batasunarekin ditugun konpromisoak bete behar ditugu", jakinarazi zion Berlusconik asteartean Napolitanori, Parlamentuak konfiantza mozioa aurrera ateratzeko babesa ukatu zionean. 2012ko Aurrekontu Legea onartzeaz ari zen Berlusconi, administrazioaren datorren urteko gastua mugatzeko neurriez gain, zor publikoa gutxitzera bideratutako neurriak jasotzen dituelako lege horrek.

Adierazpen horiek eta gero, nahikoa argi utzi zuen dimisioa eman, emango zuela. Aste honetan bertan izango zenik, ordea, inork ez zuen espero. Normalean, Senatuak eta Diputatuen Kongresuak denbora gehiago behar izaten dute horrelako arauak eztabaidatu eta onartzeko. Baina oraingoan Senatuak aski izan ditu hiru egun legea aurrera ateratzeko. Atzo eguerdian eman zion oniritzia aldeko 156 boto, kontrako 12 boto eta abstentzio batekin. Horrenbestez, Diputatuen Kongresuak gaur bertan aztertu du, eta gaur bertan berretsi du atzo Senatuak hartutako erabakia. Berlusconiri emandako hitza betetzea baino ez zaio gelditu, lankideak agurtu eta etxera joatea.

Murrizketa neurriek 2014 bitarte 60.000 milioi euro aurreztea ahalbidetuko diote Italiari. Horretarako, BEZ balio erantsiaren zerga %20tik %21era igoko du, langile publikoen soldatak izoztuko ditu, 2026rako erretiroa hartzeko adina bi urte atzeratuko du, zerga iruzurraren aurkako borrokara baliabide gehiago bideratuko ditu eta energia sektorerako zerga berezi bat sortuko du.

Mario Montiri txaloka

Atzo goizean, Senatura iritsi zenean, txalo zaparrada batekin hartu zuten Mario Monti, Europako Lehia gaietako komisario izandakoa. Askok uste dute Monti dela gobernu berria gidatzeko pertsona aproposena.

Italiako legebiltzarkideek bezalaxe, merkatuek are harrera bero egin zioten Montiri, Italiaren arrisku saria ehun puntu jaitsi eta burtsek sekulako goraka izan baitzuten.


Iñigo Urkullu EAJren lehendakarigaia, "Faktoria"n

Ipar eta Hego Euskal Herriko hauteskundeek hartuko dute saioaren zatirik handiena.

Martxan da Eusko Legebiltzarrerako hauteskunde kanpaina, eta ‘Faktoria’n astelehenean ekingo diegu hautagaien elkarrizketei. Hasteko, Iñigo Urkullu EAJren lehendakarigaia elkarrizketatuko du Maite Artolak, 08:30etik aurrera. Beste hauteskunde batzuei ere erreparatuko die saioak, bezperan herriko bozak izango baitituzte Lapurdiko, Nafarroa Behereko eta Zuberoako 18 herritan. Emaitzen berri emateaz gain, Eguzki Urteaga soziologoak analisia egingo du.

Solasaldian, Julen Orbegozok, Iñaki Galdosek eta Begoña Sanzberrok bestelako gaiak izango dituzte hizpide. Adolfo Arejitak euskarari lotutakoak ekarriko ditu; ‘Lagunarteko kontuak’ atalean, berriz, Bernardo Atxagaren agurra izango da.

10:00etan hasiko da magazina, Manu Etxezortuk gidatuta.

07:00etatik 13:00etara izango da zabalik "Faktoria".


Ozenki eta Umore Ona Alesbeseko Euskararen Egunean

Gaur ospatuko dute Euskararen Eguna Alesbesen (Villafranca de Navarra), eta bertan kantatzeko gonbitea jaso dute Hernaniko Ozenki eta Goizuetako Umore Ona abesbatzetako aurorek. Euskeraz kantatzen dute, eta horrela, eguna alaitzen ariko dira gaurkoan, Alesbesen.


From here

Komeni da ingeles erdi ahantziari herdoila kentzea noizean noiz, eta, horretarako, aski aproposak izaten dira bakazioak. Edonora joanda ere, ohikoa izaten da jakin-mina ase nahi duen baten batekin topo egitea; halakoetan, galdeketa zorrotz bati erantzuteko prest egon beharko gara: «How are you? What's your name? Where are you from?...». Eta, ene! Zenbat buruhauste sortzen duen azken galdera horrek batzuetan!

«From Basque Country» erantzunarekin bertzea kontent gelditzen bada, ederki, arazorik ez. Baina, gure herriaren existentziaz ideiarik ere ez badu, orduan hasten dira komeriak, azalpen korapilatsuak eta galdetzailearen zalantzak: «Andorra? Catalonia? Portugal?».

Aurten, estreinakoz, konponbide eroso eta alfer samarra erabili dut: mugikorrean, Europako herrien mapa erakutsi, eta behatz erakusleaz baliatu naiz: «From here». Azken finean, iduri batek hamaika solasek bertze balio du.


Jazz ilunabarren astea Getxon

Gaur hasi eta igandera bitartean, jazz musikari ezagunak izango dira Algortako Biotz Alai eta Geltoki plazetan.Musika taldeen lehiaketako lau irabazleek ere emanaldiak egingo dituzte

Getxoko 38. Jazzaldia gaur hasiko da; jatorrien eta musika estiloen aniztasuna eskainiko du aurten, erritmo latinoak eta piano doinuak protagonista direla. Igandera arte, nazioarteko musikariak eta Euskal Herrikoak izango dira Getxon, Algortako Biotz Alai plazan eta Geltoki plazan. Kontzertu nagusiekin batera, musika taldeen lehiaketako lau irabazleen emanaldiak eta jam session ugari eskainiko dituzte.

Natalia Dicenta abeslariaren kontzertuarekin (Madril, 1962) hasiko da gaurko gaua. Musikaria eta aktorea, Dicentak telebistan eta antzerkian jardun du. Lanbide horretan urte asko egin ondoren, musikaren munduan murgildu zen, eta, jazzarekin batera, bluesa, swinga, boleroak eta rhythm and bluesa lantzen ditu. Colours bere lehen lana aurkeztuko du Getxon; musika estiloen sorta zabala bildu du horretan. Dicentaren ahots dotorea Vicente Borlan Panamako piano jotzaile eta konpositorearen lanarekin osatzen da.

Aurretik, lehiaketaren irabazle Massimax Project taldeak joko du. Stockholmen (Suedia) elkar ezagutu zuten Simon Berggren eta Max Tomberg suediarrek eta Massimiliano Salina bateria jotzaile italiarrak, eta, batez ere, inprobisazioa lantzen dute.

Jack DeJohnette bateria jotzaile mitikoak joko du bihar (Chicago, AEB, 1942). Miles Davis, Sonny Rollins, John McLaughlin, Chick Corea, Dave Holland, Freddie Hubbard, Keith Jarrett eta John Scofieldekin ibili da, besteak beste. Jarrettekin hirukotean aritu zen, eta ondoren hainbat talde sortu zituen; esaterako, Special Edition. DeJohnette jazzaren iraultzailea izan zen, eta gaur egun fusioaren arloan ikertzen jarraitzen du. Spund Travels bere azken lanean erritmo latinoak eta afrikarrak landu ditu; Getxora hirukotean etorriko da, Ravi Coltrane saxo jotzailearekin eta Matt Garrison kontrabaxu jotzailearekin. John Coltrane eta Jimmy Garrisonen semeak dira.

Liya Grigorian Herbehereetako piano jotzailearen hirukoteak joko du DeJohnetteren aurretik.

Japoniako jazza entzun ahalko da etzi: Hiromi Ueara piano jotzailea (Hamamatsu, 1979) Hiromi the Trio Project bere hirukotearekin izango da jaialdian, Anthony Jackson baxu jotzailearekin eta Simon Phillips bateriarekin. Musika konpositorea ezagun egin da pianoa jotzeko teknika birtuosoa izateagatik, eta, jazza konposatzearekin batera, rock progresiboa, fusioa eta musika klasikoa jotzen ditu. Aurten Alive diskoa kaleratu du, eta haren laneko abestiak entzun ahalko dira. Aurretik, Lukas Gabric saxo jotzailea taularatuko da bere taldearekin.

Erritmo latinoak dantzan

Jazzaldiaren amaiera erritmo biziekin borobilduko da. Larunbata izango da egunik garrantzitsuena, Michel Camilo piano jotzaile dominikarrak (Santo Domingo, 1954) kontzertua emango baitu egun horretan. Jazz latinoaren maisu, musika klasikoa ere urte askoan landu izan du. 16 urte besterik ez zuen gradua lortu zuenean, eta 1979an New Yorkera joan zen, ikasketak praktikan jartzera. Garai horretan sortu zuen Why Not! bere lehenengo arrakasta handia, Paquito D'Riverak eta Manhattan Transfer taldeak interpretatu zutena. Ondoren, On Fire, On the Other Hand eta Live at the Blue Note disko esanguratsuak argitaratu zituen. Iaz grabatu zuen What's Up, bere ibilbide emankorreko azken diskoa. Errusiako eta Alemaniako musikariekin osatutako Ylativ Algo Quintet taldeak joko du aurretik.

Erritmo latinoetatik doinu flamenkoetarainoko bidea egingo du jaialdiak azken egunean. Igande gauean, Diego Ramon Jimenez Salazar El Cigala-ren kontzertuak (Madrid, 1968) amaituko du jazzaldia. Camaron de la Islaren oinordeko gisa hartu izan dute El Cigala. Rafael Farina abeslariaren ilobak 1988an hasi zuen ibilbide musikala, Undebel diskoarekin, eta ordutik lan ugari egin ditu, flamenkoa estilo anitzekin eta artista ugarirekin landuz. 2002an, Fernando Trueba zuzendariak ekoiztutako Lágrimas negras disko arrakastatsua argitaratu zuen, Bebo Valdes iaz zendutako piano jotzailearekin batera. Romance de la luna Tucumana da haren azken lana. Betiko taldekideekin izango da taula gainean: Diego del Morao gitarra flamenkoarekin, Dan Bier Lior gitarra elektrikoarekin, Jaime Calabuch Jumitus pianoarekin, Yelsy Heredia kontrabaxuarekin eta Isidro Suarez perkusioarekin.

Bestalde, Algortako Geltoki plazan musikari gazteen kontzertuak antolatu dituzte aste guztirako. Horrela, Juan Ortiz Quartet, David Pastor & Nu-Roots, Zas Trio, Artur Tuznik Trio eta The Groove Investigators Quartet taldeek kontzertuak emango dituzte egunero.


Asteburuan bukatuko da Klik argazki lehiaketaren erakusketa Orkatzen


Igelaren banda domekan Espaloian

Bixente Martinezek, Txarli de Pablok eta Iñigo Egiak osatutako Igelaren banda musika taldeak kontzertua eskainiko du domeka honetan 20:00etan Espaloia aretoan.

Ohiturazko doinu edo erritmoetan oinarrituta, abesti berriak sortu eta garatzen ditu hirukote honek, jazz-aren edo musika berrien bidetik.

Hala ere, euren emanaldietan inprobisazioa da nagusi eta abestiei taldearen nortasun berezia ezartzen diete. Tradiziozko doinuak berriz ere harmonizatzen dituzte bide berriak arakatuz.

Bixente Martinezek gitarra eta bouzoukia joko ditu; Txarli de Pablok kontrabaxua; eta Iñigo Egiak perkusioa.


Espainia, Uruguay, Tahiti eta Afrikako txapelduna, B multzoan

Brasilek, Italiak, Mexikok eta Japoniak osatuko dute 2013ko Konfederazio Kopako A multzoa.

Larunbat honetan egin du FIFAk 2013ko Konfederazio Kopako zozketa Sao Paulon, Brasilen. Launa taldek osatutako bi multzotan banatuko dira txapelketara sailkatu diren selekzioak.

Espainia B multzoan egongo da Uruguayrekin, Tahitirekin eta Afrikako txapeldunarekin batera. Afrikako Kopa oraindik ez da jokatu, eta ez da txapelduna ezagutzen.

Beste multzoan, A multzoan, antolatzailea den Brasil, Italia, Mexiko eta Japonia egongo dira.

Espainiak ekainaren 16an ekingo dio txapelketari Uruguayren aurka Recifen. Tahitiren aurka jokatuko du ekainaren 20an Rio de Janeiron, eta ekainaren 23an Afrikako txapelduna izango du aurkari Fortalezan jokatuko duen partidan.


World Wide Webak 30 urte bete ditu

1989ko martxoaren 12an, Tim Bernes-Leek webaren oinarrizko ideiak jasotzen zituen iruzkina aurkeztu zuen. Informaziorako sarbideari eta datuen tratamenduari begira, iraultzailea izan zen.

Tim Berners-Lee zientzialariak gaur egungo Wold Wide Webaren oinarrizko ideiak aurkeztu zituen 1989ko martxoaren 12an, Ikerketa Nuklearrerako Europako Erakundean (CERN). Hori dela eta, webaren jaiotzaren 30. urteurrena da gaur.

1980ko ekainean hasi zen Bernes-Lee CERNen lan egiten. Han, zientzialarien artean informazioa elkartrukatzeko zenbait oztopo zeudela konturatu zen; besteak beste, ordenagailu ezberdinetan banatutako datu kantitate handia eta horiek lortzeko saioa ireki behar izatea.

Mike Sendall zientzialariak onarpena eman ondoren, eta bi berrikuste pasatu eta gero, britainiarrak proiektuaren proposamen formala egin zuen, 1990ko azaroan, Robert Cailliau Belgikako ingeniari industrialarekin batera.

Datuak antolatzeko, horiek eskura egoteko eta zabaldu ahal izateko, proiektuaren helburua edukiak estekatu zitzakeen informazio sistema bat sortzea zen.

Proiektua aurrera eramateko, World Wide Webean lan egin zuen zientzialari taldeak gaur egun webaren zutabeak diren osagaietan oinarritu ziren: HTML lengoaia, webguneak sortzeko erabiltzen den kodea; HTTP protokoloa, Interneten informazioa trukatzeko metodorik ohikoena; eta URLak, webeko edukiei egokitzen zaizkien helbideak.

1993ko apirilaren 30 ere inportantea da webaren garapenari dagokionez, egun horretan World Wide Webaren ezaugarriak publiko egitea erabaki zuelako CERNek.

Maila guztietako iraultza

World Wide Webaren sorrerak informazioa eskuratzeko modua eta horren tratamendua guztiz aldatu zituen. Iñaki Regidor EiTBko Sistemetako zuzendariaren esanetan, “iraultzailea” izan zen.

Euskal komunikazio taldeko sistemen arduradunak zientzia eta ikerketa esparruak nabarmendu ditu, urrun bizi diren zientzialariek informazioa denbora errealean trukatu ahal dituztelako: “EHUn, Leioako campusean, egiten ari diren ikerketak AEBen, Japonian edota Filipinetan dauden adituekin egiaztatu ahal dira”.


Lasarte-Oria Bai! krosa - Irteera

Lasarte-Oria Bai! kroseko parte hartzaileak urduri zeuden azken minutuetan

Kukuka Antzerki eta dantza eskolako kideek agurra dantzatu eta gurpilak martxan jarri dituzte patinatzaileek. Korrikalariek bi minutu itxaron behar izan dituzte. Ipar martxako kideak izan dira irteera puntua igarotzen azkenak.


Googlek ordainpeko telebistara salto egin du YouTube TVren eskutik

Zerbitzua Android eta iOS sistema darabilten sistemekin baliokidea da, baina baita edozein telebistarekin ere, Google Chromecast-en bidez.

Googlek YouTube TV aurkeztu du, harpidetzaren bidez hainbat telebista kanal 'streaming'ez ikusi, saioak zuzenean emititu eta grabatzeko aukera ematen duen zerbitzua.

Momentuz Estatu Batuetan baino ez dago eskuragarri YouTube TV. Han, 40 kanal baino gehiago, eta haien zuzeneko emisioak, eskaintzen ditu. Besteak beste, ABC, CBS, FOX eta NBC telebista kateak ikus daitezke, baita eskualde mailako zein tokiko kanalak ere. Gainera, kirol emanaldiak emitituko ditu.

Googlen zerbitzu berri horren bidez, era berean, saioak grabatu eta hodeira igo ahal izango dira, noiznahi ikusteko. Horrez gain, saio bat baino gehiago grabatu daitezke aldi berean, Googlek bere blogean argitaratu duenez.

Zerbitzua Android eta iOS sistema darabilten sistemekin baliokidea da, baina baita edozein telebistarekin ere, Google Chromecast-en bidez.

Hileroko harpidetzaren bidez, 35 dolarrekoa, sei erabiltzailek erabil dezakete, bakoitzak bere kontuaren bidez, konfigurazioarekin eta hodeian berezko lekua izanda, grabatutako edukiak gordetzeko.


Kalderero txikiak Andoaingo kaletan barrena ibili dira

Kalderero txikiak Andoaingo kaleetan barrena ibili dira arratsaldean, zartagin eta mailuak eskuetan zituztela. Kaldereroen konpartsa koloretsu bezain zaratatsua osatu dute Ondarreta ikastetxeko ikasleek, irakasle eta gurasoak bidelagun zituztela. Gora Kaletxiki txarangak jarri die erritmoa, zartaginak astintzeko orduan.


Ormazabal, Peñagarikano eta Goenaga Gipuzkoako bolari onenak

Kepa Ormazabal, Naiara Pañagarikano eta Antonio Goenaga txapeldunak (Zelaiondoko Bol&Tok Kirol Kluba).

Infantil, jubenil eta beteranoen Gipuzkoako Bola Txapelketa jokatu zen igandean, Zarautzen, Zelai Ondo auzoko bolatokian. Goizez nahiz arratsaldez egin zuten jardunaldia, eta, guztira, 40 bolarik hartu zuten parte.

Gipuzkoako Txapelketako irabazleak:

Infantil mailan, Kepa Ormazabal (Gabiria)

Jubenil mailan, Naiara Pañagarikano (Gabiria)

Beteranoetan, Antonio Goenaga (Altza)

Eguneko tiraldiko emaitzak:

1. Antonio Goenaga (Altza) 49 birla

2. Patxi Arrondo (Zerain) 48 birla

3. Felix Maiz (Gabiria) 48 birla

4. Benito Loitegi (Urnieta) 48 birla

5. Unai Esnal (Zarautz, Zelaiondo Klubekoa) 48 birla.


Ez dizkizute

Gauzak errazten. Orain urte batzuk, guk geuk muntatu kanpamentua genuen ostatu, koadrilako arotzek landu burdinazko egitura azkarrek haizete bortitzenetan ere zutik irauteko adina fundamentua bazutelarik. Erreka genuen bainu eta aska. Asteko artikulua eskuz idatzi eta beheko herriko postara joko genuen faxez igortzera. Orain gure seme-alabei sekulakoa iruditzen bazaie ere, orduan telefonoz hitz egiteko ere kabina publikoak zeuden herrietara jotzen genuen natural-natural. Ez genituen gureak erretransmititzen, konplikatuegia zen. Gaur, txaletetik ikusten ditugu bakandutako kanpalariak. Ez dituzte guk genituen egiturak, ez dute koadrilarik, ez dute arotzik. Arinago eta askeago dabiltza munduetatik, autonomoagoak dira, sos gutxiagorekin eremu zabalagoak korritzeko gauza dira. Zakutan daramate eguneko prentsa, herrietako kabina eta posta. Ez dute boligrafo beharrik. Nik ere garaian garaikoa izan nahi izaten dut. Portatila daramat. Artikulua airez bidali nahi izaten dut. Movistarrek Orangera igortzen nau, honek gogoak ematen dionean egiten dit zerbitzu, oberbukina omen dago aire honetan, ez dit kasurik egiten. Sakelakoaz errezitatu beharko diot erredakzioari hau, heldu den astean argitaratua nahi baldin badut ikusi.


Bideoa: Gozategiren 'Zingel' abestiaren bideokliparen grabaketa

Atzo, asteazkena, Gozategiren 'Zingel' abestiaren bideokliparen grabaketa izan zen. Zenbait herritar gerturatu zen San Nikolas elizaren atarira, musika talde oriotarraren lan berria zuzenean ikustera.


Irudietan: 42 urte gerora ere, Angel Otaegi gogoan izan dute Nuarben

Ekitaldian izan dira , besteak beste, Otaegiren Dionisio Aizpuru ‘Kurro’-ren eta Pedro Mari Isart ‘Pelitxo’-ren senideak eta gertukoak. (Maialen Etxaniz)

Joan den asteazkenean, irailaren 27an, 42 urte bete ziren Francoren erregimenak Angel Otaegi nuarbetarra eta Juan Paredes Manot Txiki zarauztar etakideak fusilatu zituela, FRAPeko beste hiru kiderekin batera. Urtemugaren harira, Nuarben elkartu dira gaur, zapatua, Otaegiren hainbat senide, lagun eta herritar, haren oroimenezko ekitaldian. Pasaiako segadan hildako Dionisio Aizpuru Kurro eta Pedro Mari Isart Pelitxo ere gogoan izan dituzte.

Otaegiren etxea zenaren atarian elkartu dira ekitaldira hurbildu diren herritarrak. Haietako batzuk menditik egin dute Azpeititik Nuarberako bidea. Oihana Labiano eta Eider Iturralde bertsolariak arduratu dira ekitaldiari hasiera emateaz, oroimenez jantzitako bertso musikatuak abestuta. Ondoren, Angel Otaegiren, Kurroren eta Pelitxoren argazkien aurrean aurreskua dantzatu diete haien senideei; horiek lora-sorta bana jaso dute omenaldira bertaratutako lagunen txalo artean.

Ezker Abertzaleko kideek hartu dute hitza jarraian, eta azpimarratu dute “borrokan” jarraitzen dutela oraindik: “Jende askok bizia eman du gure helburuen alde, eta helburu horiek lortu arte borrokan jarraitzeko konpromisoa du Ezker Abertzaleak. Hori da gure konpromisoa; konpromiso indibidual eta kolektiboa; konpromiso serioa, irmoa eta ausarta; konpromisoa bizitzarekin, etorkizunarekin, gure balioekin, gure ideologiarekin eta, batez ere, garaipenarekin”. Eusko Gudariak abestuta bukatu dute ekitaldia. Omenaldia amaituta, mokadutxoa egin dute ekitaldiaren lekuan bertan, eta sabelak ondo betetzeko, ondoren bazkaria egin dute frontoian.

Gaurkoa ekitaldiarekin amaitutzat eman dituzte Gudari Egunaren bueltan antolatutako ekimenak.


Auzoen arteko bertso erronka antolatu dute datorren ostiralerako

Xanjuandegi Auzolanean taldearen eta Erniarraitz Bertsozale Elkartearen ekimena da

Etzi izango da, 22:30ean, Jim Clarck tabernan

Xanjuandegi Auzolanean taldeak eta Erniarraitz Bertsozale Elkarteak elkarlanean ekimen berri bat antolatu dute: Auzoen arteko bertso erronka. Datorren ostiralean izango da, 22:30ean, Jim Clarck tabernan.

Bertso ekitaldian parte hartuko duten bertsolariak honako hauek izango dira: Landeta auzoko ordezkari Haritz Etxeberria Ministro ariko da; Garmendi auzotik Beñat Lizaso; alde zaharreko ordezkaria Jokin Uranga izango da; Sanjuandegikoa, berriz, Xenpelar; eta Urrestillako ordezkaritza ez dute zehaztu. Gai-jartzaile lanak Aitor Zinkunegik egingo ditu.


Azken txanpako lehen etapa (Larunbata, 16:30)

Ohorezko Mailako mutilek biher Oreretako Touring taldearekin neurtuko dituzte indarrak 16:30ean. Fanderia futbol zelaian ekingo dio Anaitasunak bost etapaz osatutako lasterketa motzari.

Touring sailkapenaren erdian kokatuta dago, 38 punturekin. Mailari eustea ez dute oraindik ziurtatu, eta biharko neurketak ere zailtasunak izango ditu gorrixentzat. 44 gol egin eta 35 jaso dituzte aurtengo denboraldi honetan errenteriarrek, eta azken bost jardunaldietan hiru berdinketa lortu dituzte. Egoera asko zaildu zaie azken jardunaldietan.

Jarraitu irakurtzen


Osiña baserria bota dute Arrasaten

Zigarrola auzoan, JMAren lursailetan, dago Osiña baserria. Udaletxean eskatu zuten botatzeko baimena eta, lizentzia eskuratuta, LKS ibili da eraiste lanak egiten. JMAtik aditzera eman dutenez, momentuz ez dute libre geratuko den orubean ezer eraikitzeko asmorik. "Segurtasun kontuengatik bota da baserria, erortzeko arriskua handia baitzen". Aspalditik dago baserri hori ordenazioz kanpo. Goizean eraitsi dute, makinekin. Bi aste beharko dituzte guztia garbitzeko.


Unai Elkoro (EAJ): "Ardura handiz egingo dugu lan Aretxabaletan"

Udal hauteskundeetan hautatuak izan ziren EAJko kideek eskerrak eman gura izan dizkiete aretxabaletarrei domekan emandako babesagatik: "Talde osoaren izenean eskerrik beroenak babesa emandako herritarren ia %45ari; ohorea da guretzat eta ardura handiarekin kudeatuko dugu", adierazi du Elkoro alkategaiak, eta gaineratu du: "Ezin ahaztu herritarren gainerako %55a; izan ere, gure helburua da herri guztiarendako lan egitea".

Dagoeneko hasi direla lanean iragarri dute. Hala, datozen lau urteotan udal ordezkaritza izango duten EH Bildu, Irabazi eta PSE-EEko ordezkariekin elkartzeko asmotan daude datorren astean. Bi helbururekin egingo dituzte bilera horiek: "Ekainaren 13an Udal talde berria osatu ordurako zein ikuspuntu eta asmo duten jakiteko; izan ere, gure helburua alkatetza lortzea da", dio Elkorok, eta bigarren helburua argitu du: "Bakoitzaren programan dauzkagun adostasunak zehaztea puntu horietan lehenbailehen lanean hasteko". Era berean lan taldeak izendatuko dituztela esan du "desadostasunak gainditzeko" asmoarekin: "Erdibideak topatu eta puntu horietan ere aurrera jotzeko".

Gakoa "umil" lan egitea

Domekako emaitzei erreparatuz gero herritarrek mezu "argi eta garbia" bidali dutela uste dute EAJko kideek: "Herriak aldaketa eskatu du eta beste gobernu eredu baten aldeko konpromisoa hartzen dugu guk, adostasuna lortuta, inposaketarik gabe eta ahal den neurrian guztiekin egonda". Eta gaineratu dute gakoa dagoela "umiltasunez eta inteligentziarekin" lan egitean.


Markina-Xemeingo Udalak Artibai kalea ixtea erabaki du

Herri barruko zirkulazioa zuzentzeko neurriak hartu ditu Markina-Xemeingo Udalak. Artibai kalea Arretxinagako bidegurutzetik Vega pareraino oinezkoek lehentasuna duten gunea bada ere, gero eta gehiago direla dio udalak, bertatik igarotzen diren ibilgailuak. Hori dela eta, kalea ixteko erabakia hartu dute, eta horretarako pibotak jarriko dituzte Vega parean.«Oinezkoek lehentasuna duten Artibai kaleko zatian garajea daukatenak beste alderditik sartuko dira, eta zamalanak egin behar dituztenak ere bai», zehaztu du Juanjo Txurruka Markina-Xemeingo alkateak.Norabide aldaketa egongo da, beraz. Orain arte debekatuta egon da Arretxinaga Etorbideko bidegurutzetik Artibai kalerantz aurrera egitea, eta, momentuz, bertan jarraitzen du seinaleak. Baina laster, handik sartu beharko dira garajeetara edo zamalanak egitera doazen ibilgailuak.Zamalanetarako beharrezkoa den denbora egin ahalko dute ibilgailuek kale tarte horretan, baina alkateak azpimarratu duenez, ezin izango da bestela bertan aparkatu. «Arazoa gero eta handiagoa izaten ari da, eta jadanik autoak Okerra Kalera ere sartzen hasi dira». Beraz, jarrera desegoki horiek saihesteko, Okerra kalea ere zarratu egin dute pibotagaz, eta Osteko kalean ere lehen zeuden lorontzien erdian jarri dute beste bat.Alkateak zehaztu duenez, behar izanez gero, izan daiteke jaietan bertatik igaro ahal izatea, baina egunerokoan kendu nahi dute zirkulazioa. «Oinezkoek nagusitasuna izatea bermatu behar dugu».Bestalde, Goiko Portalean zamalanak egiteko ordutegia ere mugatua dela gogora ekarri du udalak, eta horretarako ordutegiaren seinalea jarri zuten udaletxe ostean. Horrez gain, udaletxe aurreko plazara sartzeko dagoen pibot altxagarriaren giltza aldatuko dutela jakitera eman dute.Izan ere, gero eta sarriago sartzen ari dira ibilgailuak plazara, ezarritako ordutegitik kanpo. «Giltza erabilita edozein ordutan sartzen dira ibilgailuak zamalanak egiteko». Hori dela eta, hemendik aurrera giltz bakarra udaltzaingoak izango duela esan du Txurrukak.Beraz, Goiko Portalera 08:00etatik 14:00etara sartu ahalko da, eta ordutegi horretatik kanpo sartzea beharrezko duenak udaltzaingoarengana jo beharko du.